text:
Tankar og tónar í Fuglafirði
Tað er Fuglafjarðar kvinnukór- gentukórið gamla, sum fer at syngja. Meðan kórið syngur, verður myndasýning og upplestur.
Foto av málningum hjá Heðini verða sýnd upp á ein dúk í kirkjuni, har grundstøðið í myndafrásøgnini er málningurin: Jólanátt.
Páll Danielsen, sjónleikari, fer at lesa upp 14 brot úr eini hugleiðing um málningarnar hjá Heðini, sum Frits hevur skrivað.
Heðin Kambsdal spælir orgul, meðan Eyðun og Jógvan á Lakjuni spæla klaver. Kórleiðari er Frits Johannesen.


c: text/html

text:
Nýggjasta
LUKKA umrødd í norðurlendska blaðnum Magasin
Bókin LUKKA, sum MEGD gav út 2016, er ætlað børnum og vaksnum at lesa í felag við teirri vón, at hon kveikir áhugan hjá føroyingum sum heild fyri rættindum teirra, ið bera brek. Nú vísa onnur áhuga fyri bókini.
Í blaðnum Magasin, sum Nordens välfärdscenter gevur út, verður bókin LUKKA hesa ferð umrødd.
Tað var í 2016, at hugskotið hjá MEGD, at gera ST sáttmálan um rættindi hjá einstaklingum, ið bera brek, lættari hjá føroyingum at lesa og harvið eisini at kenna, gjørdist veruleiki. Hugskotið sást aftur í úrslitinum, sum fekk navnið LUKKA. Tað vóru Ása Olsen, aðalskrivari, og Tóra við Keldu, forkvinna, sum skrivaðu og tillagaðu tekstin. Edvard Fuglø, listamaður, teknaði og Jastrid Gullaksen, grafikari, setti bókina.
LUKKA vísir við myndum og teksti á ymisku greinarnar í ST sáttmálanum við teirri vón, at vaksin lesa bókina saman við børnum, so bæði vaksin og børn kenna tey grundleggjandi rættindini, sum sáttmálin vísir á. Um tú hevur hug at hyggja í og lesa LUKKA, so finnur tú hana her: LUKKA
Blaðið Magasin kann lesast her: Magasin

robotstxt: allowed

filter: keep


text:
Lestrarskrivstovan
Lestrarskrivstovan (LSS) er nýggj eind á Fróðskaparsetrinum, ið varð stovnsett á vári í 2015. Eindin er partur av miðfyrisitingini og leiðari á lestrarskrivstovuni er Elin Brimheim Heinesen.
Lestrarskrivstovan røkir kunnandi, vegleiðandi, fyrisitingarligar og fakliga ráðgevandi uppgávur við serligum atliti at lestrarviðurskiftunum hjá komandi, verandi og farandi lesandi og skal saman við øðrum fyrisitingarligum eindum virka fyri øktum tænastustøði fyri lesandi, starvsfólk og gestir hjá Setrinum.
Lestrarskrivstovan loysir sínar uppgávur í tøttum samstarvi við leiðsluna og fyrisitingina á Setrinum, deildarskrivstovurnar, lestrarvegleiðarar og útbúgvingarleiðarar, umframt við lestrarráð, Ráð teirra lesandi, KT-deildina og eksternar KT-samstarvspartar.
Tær uppgávur, ið LLS hevur sum endamál at røkja, eru býttar í niðanfyristandandi høvuðsøki:
• Lestrarskrivstovan samstarvar við aðrar deildir á Setrinum um fyrisiting av økjum, sum hava beinleiðis við viðurskifti hjá umsøkjarum og lesandi at gera, og at menna fyrisitingarligu mannagongdirnar á hesum økjum fyri at gera tær smidligari.
• Lestrarskrivstovan samskipar vegleiðingina á Setrinum og er við til mennir ymisk amboð og tænastur, sum tryggja, at brúkarar Setursins fáa hóskandi hjálp og kunning um viðkomandi lestrarviðurskifti.
• Lestrarskrivstovan marknaðarførir og kunnar í miðlum um útbúgvingar og gransking á Setrinum.
• Lestrarskrivstovan kunnar og vegleiðir um møguleikar fyri lestri heima og uttanlands (her undir skiftislestri) og um stuðulsmøguleikar til tess. Altjóða Skrivstovan er partur av Lestrarskrivstovuni.
• Lestrarskrivstovan veitir viðkomandi ráðgeving og stuðul til ovastu leiðsluna og onnur á Setrinum – her undir um altjóða útbúgvingarpolitikk, góðskutryggingaramboð og mannagongdir, savnat inn hagtøl og ger kanningar, umframt loysit ymiskar samskiftis- og umsitingaruppgávur, sum hava við lesandi at gera.
• Lestrarskrivstovan rekur tænastudepil fyri granskarar (EURAXESS)
Stuðulstænasta til lesandi
Lestrarskrivstovan hevur til uppgávu at vera við til at hjálpa, vegleiða og stuðla teim lesandi við at røkka útbúgvingarmálum sínum. Hesar stuðulstænastur fevna í breiðastu merking um lestrar- og yrkisvegleiðing, vegleiðing í sambandi við serligan tørv, KT-vegleiðing, bókasavnskunning, fakliga vegleiðing og annað, ið hoyrir til eina og hvørja útbúgving og eitt gott lestrarumhvørvi.
Stutt sagt er talan um stuðul í øllum viðurskiftum, ið eru tengd at ella hava beinleiðis við lestur, lestrarviðurskifti ella trivnaðin hjá teim lesandi at gera.
Á Fróðskaparsetri Føroya leggja vit áherðslu á at veita góðar stuðulstænastur. Yvirskipaða endamálið er, at tú sum lesandi kennir teg so vælkomnan, sum til ber, at tú fært eina góða lestarbyrjan, góðar lestrarvanar, at trivnaður tín er í hásæti, og at tíðin á Setrinum verður bæði avbjóðandi, mennandi og spennandi.
Tey, ið hava tørv á einhvørjari stuðulstænastu, eru tí vælkomin at seta seg í samband við lestrarskrivstovuna.


text:
Orð og lag: Kaleb Johnson
Týtt úr svenskum: Líggjas á Váli
Upprunaheiti: O jag vet ett land / Underbara land
1. Áh, eg veit eitt land, langt frá jarðarinnar stríð
við ta vøkru strond, sólin skínur ævigt frí.
Áh, mær leingist hagar, Jerúsalem, til tín,
ævigt trygga bústað mín.
Niðurlag: Undurfulla land, áh, mær leingist eftir tær,
á tí gyltu strond kærir vinir bíða mær.
Mangan eg í andanum hoyri teirra gleim,
ynskja mær vælkomnan heim.
2. Nú eg skoði landið so undurfult í trúgv,
har er jú vár framtíð, har er várt rætta búgv,
hagar er vár tráan frá sorg og møði her,
leiðin okkum heimá ber.
3. Fremmandur eg eri í hesi myrku verð,
heimstað várt er har, sum vár Harri Jesus er,
bert ein stokkut stund her við vitnisburði, song,
síðan hvíldartíðin long.
4. Jarðarinnar óljóð er ævigt burtur tá,
í míns Faðirs húsi eg hvíluna skal fá.
Ja, eg gangi fram, hóast nógv her forðar mær.
Takk, Gud, skjótt eg eri har.


text:
Tjóðbókadeild
Skráseting av føroysku tjóðbókaskránni
Landsbókasavnið skipar fyri skráseting av føroysku tjóðbókaskránni, sum umfatar øll verk á føroyskum ella um føroysk viðurskifti.
Fyri at tryggja støðið undir tjóðbókaskránni, áliggur tað útgevarum at lata landsbókasavninum 4 eintøk av øllum útgivnum tilfari.
Skylduavhendingin skal tryggja støðið undir tjóðbókaskránni, so at henda verður so fullfiggjað sum gjørligt.
Landsbókasavnið miðar eftir at fullfíggja allar lutskráir í tjóðbókaskránni, soleiðis at hon verður eitt hent amboð hjá bæði útgevarum, bókasøvnum og øðrum, ið varða av útgávuvirksemi í Føroyum.
Skráseting til tjóðbókaskránna
Sambært løgtingslógini um bókasøvn frá 2001 við seinni er eitt av endamálunum hjá Landsbókasavninum at skipa fyri skráseting av føroysku tjóðbókaskránni.
Í tjóðbókaskránni verður eftir nærri ásetingum skrásett tað, sum kemur út í Føroyum, t.d. bøkur, tíðarrit, bløð, ljóðbøkur, e-bøkur, tónleikaútgávur, filmar og talgildar útgávur.
Frá 2013 varð byrjað við skráseting av talgildum útgávum, eitt nú e-bókum og øðrum talgildum teldutøkum útgávum á netinum.
Ásetingar og úrvalið til skrásetingar í tjóðbókaskránni eru grundaðar á fastlagdar fyritreytir hjá Bibliokrafisk Råd undir danska Kulturstyrelsen, sí síður um "upptøkutreytir fyri bøkur og tíðarrit" og "tjóðbókaskrá, endamál og funktión".
Ásetingarnar um avhending av skyldueintøkum skulu tryggja støðið undir tjóðbókaskránni.
Eyðkennið fyri tjóðbókaskránna er, at hon er objektiv og fullkomin í skrásetingini, uttan at atlit verður tikið til innihaldsliga dygd, evni ella snið á tí, sum verður skrásett.
Tað er ókeypis at fáa eina útgávu skrásetta í tjóðbókaskránna.
Øll skráseting verður gjørd í danMARC2 sniði.
Í tjóðbókaskránni eru ymsar skráir við tilfari, útkomið í Føroyum. Hesar skráir eru eitt nú bókalistin, tíðarritaskráin, tónleikaskráin o.s.v.
Hesar skráir hava til endamál at tryggja bibliografiskt eftirlit við tilfarinum, sum kemur út í Føroyum ella sum hevur samband ella tilknýti til Føroyar.
Skráirnar verða skrásettar í grunninum hjá Landsbókasavninum, við hvør sínum frámerki:
- FBL Føroyskur bókalisti (bøkur, e-bøkur, taldildar útgávur)
- FTS Føroysk tíðarritaskrá (tíðarrit)
- FGS Føroysk greinaskrá (greinir)
- FSS Føroysk sjónmiðlaskrá (filmar)
- FTL Føroysk tónleikaskrá (tónleikur)
- FKS Føroysk kortskrá (kort)
- FNS Føroyskir nótar (nótar)
- FLS Føroysk ljóðskrá (ljóðbøkur)
Í bókalistanum verður skrásett tilfar útkomið í Føroyum, prentað og/ella talgilt. Eisini tilfar, sum ikki er til taks hjá bókahandlum, verður skrásett. Tó eru undantøk, eitt nú verða lýsingar og faldarar undir 17 síður ikki skrásett í bókalistanum.
Føroyski bókalistin, eins og grønlendski bókalistin, var partur av donsku tjóðbókaskránni.
Fyrstu sjálvstøðugu skrásetingarnar eru frá 1940 og halda áfram sum ein sjálvstøðugur partur fram til 1998. Síðan 1999 er einans atgongd til TBS gjøgnum bókasavnsgrunnin.


text:
Skúlin við Løgmannabreyt søkir eftir samstarvshugaðum og fakliga dugnaligum lærarum at byrja skúlaárið 2018/2019.
Søkt verður eftir:
- 3 lærarum í fast starv
- 6 lærarum í tíðaravmarkað starv skúlaárið 2018/2019 fyri lærarar í farloyvi, barnsburðarfarloyvi, vegna lækkað tímatal, eftirútbúgving, serligan tørv og avlopstímar.
Endaliga tímatalið til eitt av tíðaravmarkaðu størvunum verður ikki ásett fyrr enn eftir 1. september 2018.
Skúlanum tørvar lærarar, ið m.a. kunnu átaka sær at undirvísa í innskúlingini, ítrótti/svimjing, støddfrøði, føroyskum og alis-/evnafrøði.
Førleikakrøv
Tú skalt hava útbúgving sum fólkaskúlalærari.
Søkt verður eftir lærarum, sum:
- duga at samstarva
- eru fyrikomandi og sýna ein jaligan hugburð mótvegis næmingunum
- dáma avbjóðingar og tora at ganga nýggjar leiðir í undirvísingini
- hava áræði til at taka ábyrgd
Lønar- og setanartreytir
Lønar- og setanartreytir eru sambært sáttmálanum millum Føroya Lærarafelag og Fíggjarmálaráðið. Størvini eru lønt í lønarflokkunum 18.1 – 29.2.
Størvini eru sáttmálasett, uttan so, at tann, ið sett/-ur verður, er tænastumannasettur lærari frammanundan.
Umsóknir
Umsóknir saman við avriti av læraraprógvi, skeiðum, frágreiðingum um arbeiðsroyndir og møguligum viðmælum skulu verða Skúlanum við Løgmannabreyt í hendi í seinasta lagi fríggjadagin 25. mai 2018, kl. 12.00.
Tú fært meiri at vita
um størvini frá Høgna Joensen, skúlastjóra, á tlf. 214109.
Umsóknin verður stílað til:
Skúlin við Løgmannabreyt
Postrúm 3174
110 Tórshavn
ella við telduposti: hogni.joensen@skulin.fo
Um skúlan:
Skúlin við Løgmannabreyt er 2-sporaður skúli í Hoyvík. Næmingatalið er 430 í níggju árgangum. Í skúlanum starvast 40 lærarar, 4 námsfrøðingar, skrivari, 2 húsavørðar, 6 vaskifólk og heilsufrøðingur.
Eisini er frítíðarskúli til 1. og 2. flokk og frítíðartilboð til 3. flokk knýtt at skúlanum. Har arbeiða 12 námsfrøðingar og hjálparfólk.
Virðisgrundarlag skúlans er menning, virðing og yrkisføri.


text:
Um eg stillaði upp til løgtingsvalið ‘15!
Tjóðveldi vil,
at vit reisa okkum sum tjóð
og savnast um eina felags kós
fyri alt Føroya fólk.
Um eg stillaði upp til løgtingsvalið‘15!
...so var tað fyri E, í vónini, at Tjóðveldi fekk møguleika at vísa føroyingum at her er liviligt í ríkum samfelag!
Eg stilli ikki upp (til hetta løgtingsvalið) men vóni, at eg við hesum orðum kann stuðla undir, at føroyingar savnast um ein sterkan lista E.
Niðanfyri eru nøkur kut úr frálíku avísini prentað er. Er onkur, ið ynskir at fáa eintak, havi eg nøkur eftir og hava tit hug at lesa høvuðsmál eg seti merki við, kunnu brotini lesast niðanfyri.
Í stuttum er talan um:
- at endurreisa álitið á politisku skipanina
- leggja lunnar undir trivnaði á útoyggj
- skipa fíggjarliga trygt samfelag
- styrkja og menna føroyskt vinnulív
- útbyggja skipanina um varandi orkukeldur
- skipa fólkaatkvøðu um føroyska grundlóg
Nógv eru orðini til løgtingsval, men eg ætli mær í hvussu er at taka orðini fram aftur, tá ið Tjóðveldi – vónandi – er við í samgonguni komandi árini!
Bestu ynski um gott E-val 2015
Jákup av Skarði
Løgtingsvalið 2015 er avgerandi fyri framtíðina í landi okkara!
Vit skulu taka støðu til, hvørjar Føroyar vit vilja byggja nú og lata okkara eftirkomarum, og hvørji virði og mál vit skulu grunda okkara land og framtíð á.
Vit fara til val at gera Føroyar politiskt sjálvstøðugar, búskaparliga sjálvbjargnar, sosialt rættvísari, vinnuliga fjølbroyttari, útbúgvingarliga og mentanarliga sterkari. Vit vilja fremja okkara egnu føroysku loysnir í einum nútímans samfelag, har vit hava álit á og virðing fyri egnum tilfeingi, og at vit kunnu menna okkara egnu førleikar.
Tjóðveldi vil endurreisa álitið
Vit vilja tryggja øllum javnbjóðis kor í hesum landi og endurskapa álitið á politisku skipanina. Hetta loysa vit millum annað við at festa okkara rættindi, skyldur og ábyrgd á blað í føroyskari grundlóg.
Fólkaatkvøða um føroyska grundlóg
Neyðugt er, at Føroya fólk samtykkir sína egnu grundlóg, sum staðfestir, at einki vald ella avgerðir ver ð a flutt úr Føroyum, og at ongar avgerðir verða tiknar um okkara viðurskifti og rættindi uttan so, at Føroya fólk hevur samtykt hetta. Føroyska grundlógin skal tryggja rættindi og skyldur hjá hvørjum einstøkum borgara í Føroyum og áseta allar samfelagsligar grundskipanir, sum hvør einstakur okkara hevur rætt til. Grundleggjandi stovnar í samfelagnum verða tryggjaðir í grundlógini og kunnu bara avtakast, um fólkið samtykkir tað.
Búskapargrunnurin er trygdin undir einum sjálvberandi búskapi
Við búskapargrunninum gera Føroyar seg leysar av donskum veitingum á skipaðan hátt, og pengar verða settir til viks í góðum tíðum, so landið er fíggjarliga trygt og stø ðugt .
Ríkidømi út í hvørt heim
Tjóðveldi vil, at alt fólkið í Føroyum fær sín lut í teimum virðum og tí ríkidømi, ið verður skapt. Allir borgarar skulu hava somu rættindi og somu møguleikar. Somuleiðis er politikkurin grundaður á sjónarmiðið um, at tess minni stættarmunur er, tess sterkari samfelag fáa vit. Flokkurin arbeiðir miðvíst fyri at fyribyrgja sosialum ójavna.
- At tað skal bera til at liva í Føroyum av einum vanligum arbeiði. Í samstarvi við kommunurnar verður ein skattalætti veittur til lág- og miðallønt.
- At landið fer undir at skapa ein fjølbroyttari bústaðarmarknað við bíligum almennum leiguíbúðum.
- At øll, ið á einhvønn hátt hava serligar avbjóðingar, verða tryggjað virðilig kor og javnbjóðis atgongd til samfelagið.
- At miðvíst arbeiði skal gerast at fáa fólk úr fátækraváða. Uppskot um at fáa barnafamiljur upp um fátækramarkið er klárt at seta í verk beinanvegin.
Eitt sterkt og fjølbroytt vinnulív
Umframt fiskivinnunýskipan er á tí vinnuliga økinum neyðugt at stimbra og styrkja um tað fjølbroytta vinnulív, sum Føroya fólk í dag skapar.
- Gera smidligar skipanir og ráðgeving, ið ger tað einfaldari at seta virkir á stovn og at reka vinnu og styrkja skipanir við set- og íløgukapitali.
- Við hegnisligari samskipan seta uppaftur størri ferð á menningina av ferðavinnuni.
- Uppraðfesta rávøru- og matvørumenning, so vaksast kann um útflutningin av hádygdarvørum.
- Strykja og stovnseta útbúgving og eftirútbúgvingarmøguleikar innan aling, fiskivinnu og landbúnað.
Einar vónríkar Føroyar fyri øll
Hvørjar Føroyar vilja vit byggja til okkum og okkara komandi ættarlið? Hvørt ættarlið undan okkum hevur strembað eftir at givið okkum eitt betri samfelag enn ættarliðið frammanundan.
Vit skulu gera miðvísar íløgur í okkara børn og ungu og fáa fólk at fjølgast í Føroyum.
- Saman við fakbólkum orða eina heildarætlan fyri heilsuverkið, sum tryggjar øllum føroyingum kring landið góða og trygga tænastu á norðurlendskum støði.
- Útbyggja Fróðskaparsetrið, Vinnuháskúlan og granskingina umframt bæði handaligar og bókligar miðnámsútbúgvingar.
- Skipa Mentanar- og listaráð Føroya, byggja Tjóðleikhús Føroya og styrkja alt savnsøkið kring landið. Bjóða mentanar- og listaútbúgvingar sum lærugreinir í fólka-, miðnáms-, eftir- og háskúlum og sum útbúgvingar á hægri skúlum - og styrkja Musikkskúlaskipanina og Føroya Symfoniorkestur.
- At Føroyar skulu gerast ein grønur miðdepil í Norðuratlantshavi, har vit útbyggja varandi orkukeldur, og skapa burðardyggan náttúru og umhvørvispolitikk. Meirlutin av øllum sethúsum og bygningum í landinum skulu tí innan 10 ár skulu hitast við grønari orku.
Liviligt kring alt landið
Føroyar eru eitt fjølbroytt og spennandi oyggjasamfelag, og styrkin í okkara samleika er tann fjølbroytti mentanararvurin og lívsvirðini í verða skapt í gerandisdegnum kring landið. Neyðugt er at verja og stimbra um allar Føroyar, og at styrkja tær grundsúlur, sum eru neyðugar fyri hava eitt nútímans vælferðarsamfelag.
- Støðugt útbyggja okkara samferðslukervi við vegum, tunlum og ferjum, og javnseta ferðaseðlakostnaðin soleiðis, at tey, sum sigla, verða javnsett við tey, sum koyra.
- Hækka túratalið hjá Strandfaraskipum Landsins.
- Viðgera serligu avbjóðingarnar hjá útoyggjunum sum eitt tjóðarmál.
Hetta loysa vit saman!
X við E


text:
Heimablídni og Varmakeldugarðurin
Bóndahjúnini Bára og Janus Joensen reka Varmakeldugarðin í Gøtudali. Janus rekur garðin fulla tíð, meðan Bára hjálpir til, tá á stendur. Annars arbeiðir Bára sum lærari á Serbreytini á Tekniska skúla í Klaksvík.
Bára hevur altíð havt áhuga fyri ferðavinnuni, og tí valdi hon at taka útbúgving sum ferðaleiðari í 2012. Hon hevði arbeitt við fleiri hugskotum um øðrvísi tilboð til ferðafólk, tá ein veitari setti seg í samband við Báru, tí hann leitaði eftir einum føroyskum garði, sum hann kundi vísa ferðafólki. Hetta var byrjanin til Heimablídni, sum Bára stovnaði seinni sama árið.
Heimablídni snýr seg í stuttum um, at Bára bjóðar ferðafólki heim til sín, har tey fáa møguleikan fyri at royna føroyskan mat, og síggja eitt føroyskt húsarhald. Harumframt hava ferðafólkini møguleika fyri at vitja Varmakeldugarðin, har Bára greiður frá um føroyskan landbúnað. Um ferðafólkini hava áhuga fyri tí, so bjóðar Bára eisini ein túr oman í Blásastovu, har hon greiðir frá. Hetta plaga ferðafólkini at vera glað fyri, tí hetta gevur teimum ein møguleika fyri at síggja, hvussu fólk livdu fyrr, í mótsetning til hvussu vit liva í dag.
Umframt at vera glað fyri at sleppa inn í eitt føroyskt heim, dáma ferðafólkini eisini væl at ganga runt í grannalagnum og síggja hvussu frítt børnini spæla.
Føroyskur matur frá Varmakeldugarðinum
Heimablídni bjóðar fýra ymiskar pakkar, sum fevna seg um ein føroyskan brellbita, miðmála, grýturætt og eina 4-rættaða matskrá. Allur maturin sum tey bjóða er føroyskur, og framleiddur á Varmakeldugarðinum. Ein 4-rættað matskrá kann verða so ljóðandi:
- Brellbiti: Turt kjøt
- Forrættur: Royktur laksur
- Høvuðsrættur: Langtíðarstolt lambskjøt
- Omaná: Rabarbu desert.
Bára ger allan matin sjálv, men um hon hevur stórar bólkar, so fær hon hjálp til at servera.
Ferðafólk úr øllum heiminum
Ferðafólkini, ið hava verið á gátt, koma úr øllum heiminum, men serliga eru tað amerikanarar, danskarar og norðmenn sum vitja. Støddin á bólkunum er sera ymisk, men hon hevur tó eitt minsta- og hægstamark, sum eru ávikavist 2 og 45 fólk. Felags fyri øll ferðafólkini er, at tey lata sera væl at tí føroyska matinum. Serliga tað ræsta kjøtið, tær føroysku pylsurnar og blóðpannukøkurnar verða væl móttiknar.
Bára heldur, at orsøkin til at Heimablídni verður so væl móttikið er, at her koma tey heilt tætt at okkara mentan og okkara livimáta. Tey leggja serliga stóran dent á nærveruna, og tað merkja ferðafólkini eisini.
Áhugi alt árið
Áhugin fyri at vitja í Eysturkommunu er vaksandi. Fyrstu tíðina hevði hon bert bókingar í summarmánaðunum, men nú hevur hon bókingar alt árið. Serliga vaks áhugin, eftir at hon fekk eitt samstarv við Visit Faroe Islands, sum nú vísir á Heimablídni á teirra heimasíðu.
Umframt Heimablídni og Varmakeldugarðin hevur Bára eisini havt “Jólafjósið” í fleiri ár. Ímeðan Heimablídni serliga vendir sær til útlendingar, so eru tað mest føroyingar, ið vitja Jólafjósið. Har er møguleiki fyri at koma heilt nær at djórunum á garðinum, umframt at man kann keypa heimagjørd bomm og føroyskan mat, sum tey sjálvi hava framleitt.
Viðvíkjandi framtíðarætlanum fyri Heimablídni sigur Bára, at fyri hana er tað týdningarmikið, at hon ikki gloypur bitan ov stóran, tí hetta er bert eitt áhugamál. Tískil leggur hon fyrst og fremst orku í at varðveita Heimablídni, sum tað er nú.


text:
120 ára sangurin á YouTube
TB | 17/07/12
Eftir at framúrskarandi sangurin til 120 ára føðingardagin hjá TB hin 13. mai 2012 hevur verið til í eina tíð er stundin komin at spreiða hann via alnótina. Hetta er gjørt eins og við sjálvum TB Bandinum, sum bleiv gjørt til 100 ára dagin hjá TB fyri 20 árum síðani, við at leggja tað út á heimskendu kykmyndasíðuna, YouTube.
Sangurin bleiv til á Øresundskollegiet í vár, upp til føðingardagin hjá aldursforsetanum í føroyskum fótbólti. Talan er um eina samanrenning millum Helga Eidesgaard, Una Debess og Pól Arna Holm, sum ávíkavist hava skriva orð, lag og sungin sangin, sum bleiv seldur á fløgu í samband við føðingardag Tvøroyrar Bóltfelagsins.
Sangurin liggur nú alment úti á YouTube eftir mangar áheitanir kring nærum allan heimin.
Lurtast kann niðanfyri, umframt at framyvir ferð hann eisini at liggja fast her á TB-síðuni á síðuni Sangir undir Felagið.


text:
Frá at turrmjólka landskúnni til at súgva lívið úr vinnuni—eitt langt lop
Einaferð livdi føroysk fiskivinna, til egið forderv, av landskassastuðli; nú er øvugt, við einari bólgnandi landsumsiting ið tykist vilja kvala ta vinnu sum hon annars má hava eftir fyri sjálv at kunna yvirliva—men er tilfeingisrenta verulig?
ĺ summum hava vit fyri óvana at renna úr einari veit yvir í hina, í treiskari avnoktan av sjálvum vegnum sum liggur millum veitirnar. Kanska eru veitirnar í so breiðar og vegurin í so smalur, ella soleiðis uppliva vit tað. Ikki so langt síðani—undir einum tíðarskeiði frá seint í 1970unum og upp til byrjan av 1990unum—var føroyskt vinnulív í ólukkumát heft av fíggjarligum stuðli frá tí almenna. Hetta gjørdist við árunum verri og verri, og endaði við at kollrendi landið búskaparliga og medvirka til ta stóru fíggjarkreppu vit fingu í 1992. Men hvat lærdu føroyingar av hesum? Eftir øllum at døma millum lítið og einki, sambært stjórnmálafrøðingin Jógvan Mørkøre, sum vísir á at ídag er aftur ein líknandi støða íkomin, tó við øvugtum fortekni: nú hava vit ein ovurstóran umsitingarligan yvirbygnað sum hevur sett sær fyri, ella start seg blindan uppá, at súgva so nógvan pening sum til ber so skjótt sum gjørligt úr tí parti av fiskivinnuni sum hevur staðið seg best tey seinnu árini.
At tílíkt endar galið eigur ein og hvør at kunna rokna út. Ov lættliga fingin peningur hevur lyndi til at skapa størri og størri tørv á meira; hann kann, sum eitt nú studningsskipanir, gerast samfelagsliga og búskaparliga vandamikil, ávarar Jógvan Mørkøre. Harafturat kann ivrin eftir at tryggja og fasthalda eitt so freistandi peningarensl eisini vera politiskt vandamikil, og kann í so máta eisini koma til at kosta verandi landsstýrissamgongu dýrt.
“Og eitt áttu í øllum førum tey við tí politiska valdinum ídag at dugað at sæð, nevniliga tað at tað spyrst einki gott burtur úr at noyða politikk niður yvir høvdið á fiskivinnuni úr erva,” skrivar stjórnmálafrøðingurin í blaðnum Sjógvur & Fólk, sum í hesum døgum verður borið út.
Víðari staðfestir hann at meðan breið undirtøka ídag er fyri at krevja eitt tilfeingisgjald ella tilsvarandi avgjald frá fiskivinnuni fyri at fiska ella fyri at rættindi at fiska, so valdar ørkymlan kring spurningar sum tilfeingisrentu og hvussu ein tílík skal roknast út og krevjast inn. Tað sum fólk tykjast hava ilt við at skilja, er at talan er í grundini um ein politiskan spurningur tá samanum kemur, heldur enn nøkur neyv vísindi at stýra vinnuni ópartískt eftir.
Les meira: http://www.fiskivinnan.com
Búi Tyril
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Stóra fjølbroytta landið India er sjeynda landið í heiminum í stødd, og har býr mest fólk eftir Kina. Mangir átrúnaðir, mong mál og mangar mentanir eru í India. Tríggir av størstu átrúnaðunum í heiminum - hinduisma, buddisma og sikhisma - tóku seg upp her. Fleiri enn 200 mál verða talað, men høvuðssmálið er hindi, sum er móðurmál hjá um 40% av fólkinum. Hóast fátækradømið er stórt nógvastaðni, er India av fremstu ídnaðarlondum í heiminum. Bæði í ídnaðinum og landbúnaðinum eru gjørd stór framstig seinastu nógvu árini, og tað hevur eggjað útlendskum fyritøkum at gera íløgur í landinum. India er eisini størsta fólkaræði í heiminum. India fekk frælsi í 1947. Landið varð býtt sundur í hinduistiska India og í muslimska Pakistan, sum var í tveimum: Vesturpakistan ojg Eysturpakistan. Í 1971 gjørdist Eysturpakistan frælst ríki og nevndi seg Bangladesj. Mahatma Gandhi, ið stóð á odda í indiska frælsisstríðnum , var talsmaður fyri hugtakinum friðarligari mótstøðu (satyagraha) og helt, at hon kundi vinna landinum frælsi.
Stórbýirnir í India eru skundmiklir og fløkjaligir staðir, har nútímans handilsháhús eru lið um lið við gomul tempul, moskur og minnisvarðar. New Delhi er høvuðsstaður, men størstu býirnir eru Kolkata, fyrr Calcutta, og Mumbai, fyrr Bombay. Báðir eru týdningarmiklir ídnaðarbýir. Størsti trupulleikin í indisku býunum er, at fólkið fjølgast so skjótt, tí at alt fleiri fólk koma av bygd til býirnar at leita eftir arbeiði. Mong búgva í fátækrabýlingum ella úti á gøtuni.
Stórur vøkstur hevur verið í ídnaðinum, síðan landið gjørdist frælst ríki. Verksmiðjurnar gera t.d. mat, bilar, flogfør, telduútbúnað og rúmdarrakettir. Evnafrøðiídnaðurin er stórur, og klæði og leðurvørur eru týdningarmikil útflutningur. Um helvtin av tí, sum verður gjørt í India, verður gjørt í smáum ættarfyritøkum, sum gera messingssmíð, leðurvørur, plátur og lutir úr viði.
India er tað land í heiminum, sum ger flestar filmar. Um 800 stórfilmar verða tiknir upp um árið, teir flestu í Mumbai, sum verður eyknevndur "Bollywodd". Í indiskum filmum, ið eru fullir av spenningi og ógvisligum tilburðum frá byrjan til enda, er nógvur dansur, sangur, romantikkur og vøkur og rík fólk. Indarar eru ofta í biografi, og filmarnir vara javnan 4-5 tímar.
India er tað landið, sum dyrkar mest av teirri grøði. Ein av størstu trupulleikum, sum India leingi hevur drigist við, er at útvega nóg mikið av mati til fólkið, ið alsamt fjølgast. Nú á døgum er India sjálvbjargið við mat, tí korn- og rísgrøðin er trífaldað, síðan landið gjørdist frælst í 1947. Framgongdin stendst lutvíst av „grønu kollveltingini" í 1960-árunum, tá ið stórar nýskipanir vórðu gjørdar í landbúnaðinum. Tá var m.a. farið at velta kornsløg og ríssløg, sum fruktaðu væl betur.
Mangir indarar eta bara grønmeti og frukt. Eftir trúgv teirra er skeivt at drepa dýr og eta tey. Flestir hinduar eta ikki neytakjøt, tí at fyri teimum er kúgv heilagt dýr, og muslimar eta ikki svínakjøt. Maturin er ymiskur um alt landið. Vanligur indiskur rættur eru nógvir kryddaðir grønmetisrættir, so sum dhal (flatbønir), dahi (jogurt), rís ella chapatis (flatbreyð) og popadums. Indarar lata nógv krydd í matin, t.d. gurkemeiu, killipipar, koriander, kumman og kardamummur.
Taj Mahal í Agra varð bygt í 16. øld. Jahann shahur, sum var ein av mogulkeisarunum, ið ráddu í India úr 16. til 18. øld, lætbygningin gera til minnis um yndiskonu sína. Bygningurin, sum er gjørdur úr hvítum marmara, er frálíkt dømi um islamska byggilist, og mong ferðafólk koma higar at síggja hann. Ferðavinnan í India veksur alsamt og er seinastu árini vorðin týðandi vinnuvegur.
Flestir indarar eru hinduar, men eisini eru mangir aðrir átrúnaðir, t.d. sikhisma og jainisma. Sikhar trúgva á ein gud. Størsti halgidómur teirra er Gylta Templið í Amritsar í Punjab. Mong sikhisk mannfólk hava vavhúgvu, turban, um høvdið sum tekin um reinleika. Jainisma líkist hinduismu. Jainistarnir hava djúpa virðing fyri øllum livandi.
Hinduar gera nógv burturúr, tá ið genta og drongur skulu giftast. Brúdleypið stendur ofta í nógvar dagar. Flestu hjúnabond verða knýtt í somu kastu (sama samfelagsbólki), og tað eru foreldrini, sum gera av, hvørjum tey ungu skulu giftast við. Eftir brúdleypið býr konan inni hjá ættfólkunum hjá manninum. Heimalív er sera umráðandi fyri hinduar. Í India er vanligt, at fleiri ættarlið búgva undir somu lon.
Vanligasta plaggið hjá konufólki í India er sari, eitt 20 metra langt og litfagurt klæði av bummull ella silki. Tað verður vundið um kroppin og upp um aðra økslina. Endin á klæðinum hongur leysur og verður havdur um høvdið ella nýttur at vaska sær um eyguni við. Vanligu klæðini hjá mannfólki eru dhoti, eitt bummullarklæði, sum verður vundið um lendarnar og upp ímillum beinini.
Uttan um Indiska meginlandið eru trý høv: Arabiahav, Indiahav og Bengalhav. Fyri norðan eru hini ovurstóru Himaleiafjøllini. Indiska meginlandið er ógvuliga fjølbygt, og her býr um 1/5 av øllum fólki í heiminum. Nógv størsta landið er India, so Pakistan, Bangladesj, Nepal, oyggin Sri Lanka og lítla landið Butan. Mangan hevur verið ófriðarligt í indiska meginlandinum, og tað hevur mangan verið álopið uttaneftir. Í 19. og til miðju 20. øld var alt økið uttan Nepal og Butan bretskt hjáland. Stórur munur er á landslagnum og veðurlagnum, kavatakt fjøll fyri norðan, turrar sandoyðimerkur í útnyrðingspartinum og tropiskur regnskógur fyri sunnan.
Meginparturin av fólkinum í indiska meginlandinum býr á bygd og livir av landbúnaði. Bara í India eru 500.000 bygdir, og her búgva um 70% av fólkinum. Nakrar bygdir eru heilt smáar, í øðrum búgva mong túsund fólk. Flestu ættir hava búð í somu bygd í øldir og hava latið ættarliði eftir ættarliði kunnleika og royndir sínar.
Sermerkstasta veðurlagsfyribrigdi er monsunurin, sum hvørt summar lýggjur og vátur kemur uttan av havi inn yvir næstan alt Indianes. Monsunurin hevur alt at týða fyri bøndurnar, og kemur hann ikki við regni, er hungursneyð í durunum. Summi ár regnar so illa, at tað verður vatnflóð, ið elvir stóran skaða.
Monsunurin kemur av útsynningi um summarið og av landnyrðingi um veturin. Tá ið summarmonsunurin kemur uttan av Indiahavi, hevur hann lýggja og váta lut við sær, sum verður regn yvir turra og heita meginlandinum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
New Delhi
Vídd: 3.287.590 km2
Fólkatal: 1.156.897.766
Alment mál:
hindu enskt og onnur indisk mál
Átrúnaður:
hinduisma 81% islam 13% kristindómur 2% aðrir 4%
Stýrirlag: fólkaræði, fleirflokkaskipan
Gjaldoyra:
rupi (INR)


text:
Náttúruvernd
Náttúruvernd
Løgtingslóg sigur, at øll skulu við fyriliti og varsemi fara um í náttúruni, einki gera, ið kann skaða, skemma ella gera nakrar ónáðir hjá øðrum. Øll dálking er forboðin eins og gamlir ónýtiligir bátar, bilvrak o.a. burturkast skal burturbeinast og ikki lýta, verða til skaða, ella ampa fyri onnur.
Burturkast, ið verður lagt, so, at tað gongur ímóti reglunum í lógini, kann beinast burtur, og tann, ið hevur ábyrgdina av, at óruddi er komi har, skal gjalda fyri burturbeiningina.
Miðlan svarar spurningum hesum viðvíkjandi.


text:
Her er tænastan galdandi
Alaska, Albania, Amerikansku Jomfrúoyggjar, Andorra, Asorurnar, Belgia, Bulgaria, Danmark, Estland, Eysturríki, Finnland, Frankaríki, Fronsku Guiana, FØROYAR, Gibraltar, Gotland, Grikkaland, Grønland, Guadeloupe, Guernsey, Hawaii, Holland, Hvítarussland, Ibisa, Isle of Man, Isle of Wight, Italia, Írland, Ísland, Jersey, Kanada, Kanarisku Oyggjarnar, Kekkia, Kina, Kosovo, Kreta, Kroatia, Kýpros, Lettland, Liktinstein, Litava, Luksemborg, Madeira, Makedonia, Malta, Mallorka, Martinique, Minorka, Monako, Montenegro, Norðurírland, Noreg, Ongland, Portugal, Pólland, Puerto Riko, Rodos, Rumenia, Russland, San Marino, Sardinia, Serbia, Sisilia, Skotland, Slovakia, Slovenia, Spania, Sveis, Svøríki, Turkaland, Týskland, Ukraina, Ungarn, USA og Wales.


text:
Uppskot um at nýta altjóða próvtalsstiga í føroyskum útbúgvingum
Uppskot til samtyktar
Løgtingið heitir á landsstýrið um beinanvegin at fyrireika og leggja fyri Løgtingið neyðug
lógaruppskot til tess, at altjóða próvtalsstigin (ECTS) verður nýttur beinleiðis í føroyska
útbúgvingarverkinum soleiðis, at føroyskir skúlar og útbúgvingar lúka fremstu altjóða krøv og
føroyskar útbúgvingar verða viðurkendar og geva atgongd til víðari nám um allan heim.
Viðmerkingar
Útbúgvingarverkið alt stendur fyri stórum avbjóðingum og umleggingum. Frá barnaskúla til
miðnám, hægri útbúgvingar og endurútbúgvingar verða útbúgving og nám ein partur av lívinum hjá
hvørjum einstøkum alla lívsleiðina. Og samskipanin og tilboðini í útbúgvingarskipanini skulu
tryggja, at førleikar verða váttaðir og prógvaðir, so altíð ber til at fáa atgongd til vinnu ella at
útbúgva seg víðari – um allan heim.
Í flestu londum er langt síðani staðfest, at útbúgvingar og førleikakrøv fara fram tvørtur um ølllandamørk, og at myndugleikar í einstøku londunum mugu tryggja, at dygdin á útbúgvingum lýkur altjóða krøv, og at prógv og førleikar verða viðurkend av øðrum, hóast skúlaskipanir, námsfrøði og
undirvísingarhættir kunnu vera ymisk og fjølbroytt.
Í Evropa er løggildur ein próvtalsstigi, ið skal skal gera tað møguligt at samanbera prógv og
førleikar millum lond: Tann sonevndi ECTS-stigin (European Credit Transfer and Accumulation
System). Hesin próvtalsstigin verður somuleiðis viðurkendur í USA og í flestu londum í heiminum.
Talan er um fimm metingarstig, fyri roynd, ið er staðin:
A
B
C
D
E
Og tvey metingarstig stig fyri roynd, ið ikki er staðin:
Fx
F
Summi lond hava aðrar próvtalsstigar, sum síðani verða umroknaðir til ECTS-stigan.
Í Føroyum hava vit altíð fylgt danska próvtalsstiganum, og hava nýtt bóksstavastigan við UG, MG+
og síðani 13-talstiganum.
Og Danmark hevur júst lagt um til ein nýggjan sonevndan 7-talstiga, ið hevur 7 ymisk tøl:
12
10
07
04
02
00
03
Hesi tøl eru ein roynd hjá Danmark at hava tøl, ið skulu samsvara við teir sjey stavirnar í ECTSstiganum.
Landsstýrið hevur boðað frá, at ætlanin er at fremja danska 7-talstigan í Føroyum eisini, og enn er
ongin grundgeving komin á borðið fyri hesum.
Danmark er einasta landið, ið nýtir hendan løgna talstiga við minustølum og plusstølum, og hetta er
bygt á, at danska útbúgvingarskipanin, sum helst einasta land í heiminum, leggur allan dentin á at
rokna eitt miðaltal út fyri hvønn næming upp á desimalin, tá fólk skulu metast til upptøku í víðari
lesnaði.
Tað merkir, at tú so at siga í eini teldu kann sálda fólk frá og til útbúgvingar, orsakað av einum
desimaltali, ið leggur øll próvtøl saman frá tildømis eini miðnámsútbúgving.
Hetta er ein skipan, ið neyvan tryggjar, at fólk við góðum førleikum kunnu nema sær útbúgving, ið
tey ynskja, tí teirra lagna verður gjørd av onkrum tilvildarligum desimaltali, ið oftast onki hevur við
veruligar dygdir og lestrarhug at gera.
Tað er eisini serstakliga ivasamt námsfrøðiliga, sálarfrøðiliga og í tileggjanarhøpi at fara undir eina
próvtalsskipan, har næmingar fáa minus-tøl og óskiljandi glopp í tølum sum spjaldur fyri teirra
førleikar. Hetta vístu eisini nógvir serfrøðingar á, tá Danmark framdi sína nýggju próvtalsskipan.
Hjá føroyska útbúgvingarverkinum er ongin orsøk at fara undir at fremja eina skipan, ið bara verður
nýtt í einum lítlum landi í heiminum, sum ongin onnur skipan skilir – og sum kortini skal roknast
um til ECTS-stigan, tá farið verður út í heim.
Tað er heldur ongin forðing fyri atgongd til danskar útbúgvingarstovnar, at føroyingar ikki nýta
danska próvtalsstigan. Tað er frítt hjá øllum norðurlendingum at lesa hvør hjá øðrum – og londini
skulu bert viðurkenna førleikrøvini og próvtalsstigarnar hjá hinum londunum. Tað er tí ein alstórur
fyrimunur fyri føroyingar og føroyska útbúgvingarverkið, um vit beinanvegin fara at nýta altjóða
próvtalsstigan.
Hetta eigur at gera tað munin lættari at fáa føroyskar útbúgvingar góðkendar í øðrum londum og hjá
altjóða stovnum. Tað eigur at geva betri møguleikar at nýta lærarar og próvdómarar úr ymsum
londum – umframt at næmingar úr øðrum londum lættari kunnu lesa í Føroyum – og er samstundis
eitt sterkt tekin um, at vit vilja lúka altjóða krøv og hava altjóða dygd í okkara útbúgvingum.
Námsfrøðiliga bendir alt eisini á, at ECTS-skipanin við stigum er betri tileggjan og greiðari
samanberingargrundarlag hjá næmingum – heldur enn at miðalnæmingar og næmingar við
trupulleikum skulu fáa lág tøl ella minus-tøl heft á seg longu í barnaskúlanum.
Umsitingarliga kann tað eisini bert verða til fyrimunar at hava eina altjóða góðkenda skipan og
prógv, ið beinleiðis kunnu nýtast allastaðni – uttan umrokningar og eyka pappírsarbeiði.
Tí tala allar grundgevingar fyri, at Løgtingið semist um, at ECTS-stigin verður brúktur beinanvegin,
og at landsstýrið fer undir at fremja broytingarnar, áðrenn óneyðug orka og peningur verða
burturspilt.
Á Løgtingi, 27. februar 2010
Høgni Hoydal Kári á Rógvi
løgtingsmaður løgtingsmaður


text:
North2north samstarvið
Studningur til kanningarferðir o.a. á øðrum norðurlendskum lærdum háskúlum
North2north samstarvið er liður í UArctic samtakinum, og umframt seks lærdar háskúlar úr danska ríkinum, taka lærdir háskúlar frá øðrum arktiskum londum eisini lut í samstarvsætlanini, ið leggur dent á skiftisvirksemi millum luttakandi útbúgvingarstovnarnar.
Lesandi á øllum hægri lestrarstigum kunnu søkja um stuðul (Bachelor, Master og ph.d.).
Skiftisvirksemið kann vara millum eina viku (kanningarferð, luttøka á ráðstevnu ella líknandi) og eitt heilt lestrarár (skiftislesnaður), ið leggur dent á eitt arktiskt evni.
Umboð fyri North2north á Fróðskaparsetrinum er Holger Arnbjerg.
Meira kunning um North2north samstarvið og um, hvussu ein søkir um stuðul, er at finna á www.uarctic.org/north2north.


text:
Orð: Mikkjal á Ryggi
Lag: Andreas Peter Berggreen (Hvør vil við til himmiríkis)
1. Komi ríki títt við megi,
faðir, vítt um heimsins lond,
vinni fram seg dag frá degi,
vart við tíni almáts hond;
føst í trúnni hvør ein tjóð,
hvít og døkk, tær takkarljóð
syngi fyri hjálp og náði;
friður landa millum ráði!
2. Komi ríki títt til landa,
kveiki lív í hvørja bygd,
lýs, so teir, á bunka standa,
finna troyst í tíni trygd!
Bøti trúgvin okkum so,
at vit lýða tíni boð;
kærleiki til Guðs og granna
virki semju millum manna!
3. Kom, Guðs ríki, í mítt hjarta!
Drag meg, faðir, tætt til tín,
rek alt út, sum ilt er artað,
styrk og halga hugin mín!
Tak, Guðs andi, búgv í mær
og í teim, eg havi kær,
so vit glað við ongum iva
velja øll í tær at liva.
4. Kom, Guðs ríki, kom við veldi,
stimbra hvørja veika sál,
kom við halga andans eldi,
verði vilji tín várt mál,
eg í tær og tú í mær –
sæla, sum ei enda fær,
tá ið vit í einglalíki
prísa tær í himmiríki.


text:
"EM-miðstøðin": Endaliga støðan í U19 EM
U19 EM 2018 fyri smátjóðir fyri kvinnur 29. apríl til 1. mai 2018 í Liktinstein.
Hesa síðuna kalla við "EM-miðstøðin", tí her hava vit leinki til úrslit, livescore og líknandi.
Alt viðkomandi fyri kappingina finnur tú á heimasíðinu hjá CEV her, t.d livescore, úrslit/støður, dystarskrá og hagtøl, sum m.a. siga, at Sára Maria Johansen var besti blokkleikari í kappingini við 8 vinnandi blokkum.
Harafturat er ymiskt at síggja á Facebook-síðuni hjá Liktinistein her, so sum video frá dystunum og eisini henda vakra viðmerkingin frá einum av foreldrunum at tveimum av walisisku leikarunum: "My girls have been playing in the tournament and have said what a credit the Faroe Island team are. Really lovely, friendly team".
Endaliga støðan í kappingini:
Nr. 1 LUKSEMBORG 12 stig
Nr. 2 FØROYAR 9 stig
Nr. 3 SKOTLAND 6 stig
Nr. 4 LIKTINSTEIN 3 stig
Nr. 5 WALES 0 stig


text:
26.3.15
Lista hósdagur! Surrealisma
Vit halda áfram í surrealistiska sporinum, hesuferð við Lee Miller. Myndin omanfyri er ikki ein hjá henni, og tað kann diskuterast um myndin er surrealistisk ella ikki, men hon sigur eina søgu. Upprunaliga var Miller modell fyri Vogue Magazine umframt at vera musa hjá fleiri surrealistiskum listamonnum. Hetta gjørdi hana áhugaða í fotografi, og hon byrjaði sjálv at taka myndir, herímillum fyri Vogue. Vogue sendi hana til Týsklands at skriva um 2. Veraldarbardaga, og Miller og samstarvsfelagi hennara, David E. Scherman frá Life Magazine, vóru við tá amerikonsku hermenninir fóru inn í Munchen. Miller hevði í fleiri ár gingið við adressuni hjá Hitler í lummanum, og um hon skuldi hava møguleikan at vitja, mátti tað vera nú. Hon og Scherman hildu til í íbúðini í tríggjar dagar. Aftaná fóru tey í íbúðina hjá Evu Braun og Stalin. Myndin omanfyri er frá uppihaldinum heima hjá Hitler - Lee Miller í baðikarinum hjá der Fuhrer. Vinstrumegin stendur ein mynd av honum og høgrumegin er ein klassisk standmynd av einari kvinnu.
Subscribe to: Post Comments (Atom)


text:
FØROYSKIR
FJALLASTIVLAR
Fjallastivlarnir eru sera góðir og fjálgir at vera í. Stivlarnir eru serliga framleiddir til føroyska veðurlagið og føroysku náttúruna. Botnurin er gjørdur soleiðis, at tú ikki glíður, hóast tað er bæði bratt og vátt - Og tað besta er, at teir kosta einans 469 kr. Hesir handlarnir selja fjallastivlarnar: Tórshavn: Jógvan Weihe, Skipshandilin, Andreas í Vágsbotni, MBM, Bygma Balslev Klaksvík: Berglon Miðvágur: Frítíðarklæðir Runavík: Berglon Tvøroyri: Alval Sandur: Hjá Rólanti
Føroyar, FjallaStivli, Fjøll, Stivli, Weihe, Fjall,
Published on Sep 30, 2013
Føroyar, FjallaStivli, Fjøll, Stivli, Weihe, Fjall,


text:
Dógvin búði í Hovi í Suðuroy. Hann keypti nógv í loyndum av útlendskum skipum, sum sigldu hagar, men kom í endanum í so stóra skuld, at hann noyddist at flytja vesturum til at krógva seg og setti búgv í Herdali í Vesturvík (sum Fámjin tá kallaðist).
Eina ferð lá eitt fransaskip (summi siga íraskip) fyri vestan, og Dógvin og sonur hansara fóru út til tað við fiski at avreiða. Tvey konufólk av skipinum fóru niður í bátin til stuttleika til at síggja fiskin, men rætt sum tað var, tóku menninir til árar og róðu burt við teimum beint í sólina, at einki skuldi síggjast til bátin (tí bjørt skein sólin og stavaði niður í sjógvin). Ikki varnaðu skipmenninir, fyrr enn ovseint var. Í eina viku lógu teir undir landinum, men ikki bar til hjá teimum at lenda. Síðan fóru teir sín veg.
Dógvin og sonur hansara giftust við fransakonunum. Av teimum eru komnir merkismenn og ítastir millum teirra Jansin og synir hansara, Gilbert og Albert, ið kallaðir vóru jansaguttarnir. Lágir vóru teir brøður í gøtuni, tá ið teir sýndu reystleika sín. Momma teirra spurdi ein dagin eina aðra konu, um hon hevði sæð nakað til lítlarnar; hon fann teir ongastaðni. “Ja,” segði konan, “teir fóru hvør við sínum snøri í báti út fyri Steinin at fiska”. Tá vóru teir enn í barnaklokku.Í teirri tíðini herjaðu útlendskir ránsmenn nógv í Føroyum og eina mest í Suðuroy. Jansaguttarnir og hargarbrøðurnir í Sumba vóru tá sum landaverjur fyri Suðuroy. Einaferð vóru írar komnir til Hvalbiar og gjørdu nógv óskil. Boð var sent til Fámjins eftir jansaguttunum at biðja teir koma til Hvalbiar sum skjótast at hjálpa til at verja. Tá ið teir komu, sótu írarnir í roykstovuni hjá bondanum við Neyst og ótu oksakjøt. Teir høvdu tikið ein oksa og slaktað og trúað bóndan til at lata hann kóka til teirra. Jansaguttarnir settu seg stillisliga niður beint innan fyri dyrnar. Í skinnstúkubulum vóru teir klæddir. Írarnir, sum hildu hetta vera neyðardýr, ið komin vóru at biðja sær okkurt, blakaðu knúturnar á gólvið til teirra at piða, tá ið teir høvdu etið kjøtið burturav. Jansaguttarnir tóku upp beinini, ið blakað vóru til teirra, bitu tey sundur og tugdu upp í mjøl, sum tað hevði verið kókað epl. Harum er yrkt ørindi:
“Jansaguttin sterki og Olbuttin (Albert hin) føri,
tá ið annar hevði klovið (kloyvt),
hevði annar tað í mjøli.”
Írarnir vóru bilsnir og spurdu, hvat menn hatta vóru. »Tað vóru rossadreingirnir hjá presti,« varð teimum svarað. Tá fullu írar rættiliga í fátt: tá ið hesi neyðardýrini kundu knaska so hasi hørðu beinini, mundi onkur vera sterkari, hildu teir. Teir, ið vóru so sterkir í tonnunum, mundu vera sterkir í hondunum eisini. Og írarnir høvdu tá ikki meira óhógv í hesari ferð, men skundaðu sær aftur til skips.
Eingin bygd var so illa viðfarin av útlendskum ránsmonnum (helst turkum og írum) sum Hvalba. Eina aðra ferð, ið írar komu har og løgdu inn undir Ranan, fór uppaftur boð til Fámjins eftir jansaguttunum at koma til at verja. Teir alt fyri eitt til gongu til Hvalbiar og høvdu teirra fjallstavir við sum vápn. Á Fitjasondum (tætt uttan fyri træbrúnna í Hvalba) komu nakrir írar ímóti teimum. Annar jansaguttin stakk ein íran í búkin við píkinum á stavi sínum, so at garnarnar hingu út. Albert tók um ein og klípti hann so fast oman fyri hupparnar, at hann fekk deyðamein. Annar av hesum, ið so høvdu fingið banasár, var so harðbóligur, at hann gekk langan veg kortini. Hann fór til gongu suður eftir oynni og fanst síðan liggjandi deyður við Íradamm í sunnara parti av Hvalbiarhaganum. Annar jansaguttin noyddist at halda undan tveimum fíggindum. Teir runnu tvørtur undir húsunum hjá presti um Leirabø, jansaguttin undan og írarnir aftaná. Vestureftir runt um fjallið hildu teir suður um Økslina. Har vendi jansaguttin sær við og ætlaði at geva írunum mótitøku. Sum teir stóðu og hóttaðust — hvørgin tordi at sláa annan — tá brast á aftanífrá. Tað var hin jansaguttin, sum var runnin aftaná og nú kom til hjálpar. So fingu teir bast fíggindunum.
Jansin og jansaguttarnir búðu í Jansagerði (í Fámjin). Ein stór fýrhyrnd hella lá fyri durunum. Hon var holað eitt sindur niður í miðjuna, og so høvdu teir hana í staðin fyri trog at eta av. Matarløgin stoyttu teir altíð hará. Bæði í kavaroki og í góðum veðri ótu teir sín mat á hesari hellu. Ikki var stórt kókingarstarv í húsinum: tá ið skræðan skryktist, og tá ið lopið var á gron á fiskinum, tá var kókað hjá teimum.
Jansaguttarnir høvdu konur úr Sumba. Eina tíð giftist úr Fámjin bara til Sumbiar og úr Sumba bara til Fámjins — í hesum bygdunum var tað menniligasta fólkið í Suðuroy.
Eina ferð, sigur søgnin, hitti Jansin ein kobba á rivinum í pollinum, treiv um fitjurnar á honum við báðum hondum og helt fast. Teir drógust so leingi, at Jansin maktaðist í endanum og var at sleppa, og kobbin fór frá honum út aftur á sjógv. “Kobbin mundi føla tað kortini”, helt hann. Nakrar dagar eftir rak kobbin upp í Fámjin undir húsunum og var deyður. Hann var brotin í mjórygginum, og blóð lá eftir hvørjum fingri, sum Jansin hevði hildið um fitjurnar. So fast hevði hann trýst.
Giljabóndin í Hvalba sendi eitt heystið boð eftir jansaguttunum, at teir skuldu koma og fáa sær hendur á eitt vargafylgi av seyði, sum eingin var førur fyri at reka. Hann lovaði teimum góða løn afturfyri. Teir so gjørdu eftir bøn hansara og komu til Gilja. Song fingu teir at sova í, men ikki svav meira enn annar í senn — annar vakti, tí teir ræddust svik av bóndanum. Um morgunin fóru teir av stað fastandi; bóndin vísti teimum á, hvar teir skuldu leita. Seint á kvøldi annan dagin fingu teir fylgið at einari rætt og bundu tað niður. So komu teir aftur og søgdu bóndanum frá; ikki høvdu teir vætt mat tá í tveir dagar. Bóndin fór út aftur við teimum á rættina og gav teimum lov til at taka burtur úr seyðinum so mikið, sum teir kundu bera: tað skuldi vera løn teirra. Teir tóku tá sjey lomb hvør og bóru norðast av endanum á Suðuroynni til Fámjins.
Guttans støð eitur ein lendistøð í Fámjin (beint innan fyri rivið í pollinum). Hon er nevnd eftir hinum eldra jansaguttanum. Har vóru Jansin og synir hansara vanir at leggja at landi, tá ið teir komu av útiróðri.
“Trossurin” er eitt mið, átta fjórðingar frá landi, uttan fyri Fámjin. Haðan róði Jansin eina ferð landið upp í mjørkakóvi og kom beint á flesina í Fámjin. Tá kendist ikki kumpass enn í Føroyum, men útróðrarmenn kundu í mjørka finna beint á landið kortini, tá ið teir fylgdu sjóalduni í neðra, sum altíð gongur at landi. Hesin kunnskapur doyði burtur, tá ið kumpassin kom, og eingin maður sigst nú at vera so kønur, at hann dugir at finna land í mjørka bert eftir alduni.
Einaferð tá ið jansaguttarnir vóru út at rógva, vildi hin eldri ikki taka á við árini. Hin yngri var tá illfýsin, tí at hin róði ov lítið. Tá ið teir komu inn á sundið (Fámarásund), tá fyrsta tók hin eldri rættiliga á og breyt við tað sama árina. “Hvat hevði nú verið burtur úr okkum, um eg hevði brotið árina úti á sjónum?” helt hann.
Eitt ómenni, sum eyknevndist Larri, kappróði eina ferð við Jansan frá Lomviarsundinum (fyri Hvalbiarskorum) og út á Gólegg - tveir fjórðingar til longdar. Tá ið teir komu at miðinum, breyt Jansin árina. Tá segði Larri: “Skítt nú! Nú vanst tú ikki kortini,”
Síðsta frásøgnin um Jansan er henda: Ein dagin, sum hann var út at rógva við einum soni sínum, brast óveður á, stormur og kavarok av landnyrðingi. Teir søktu til lands, og tað var so, at teir slitu inn á Brimstøð á norðaru síðu á Fámjinsvág, einasta stað, sum teir sluppu at. Tá var mátturin gingin frá teimum. Teir sleptu bátinum og bjargaðu sær sjálvum. So fóru teir til gongu upp eftir brekkuni upp ígjøgnum Múlan, ið er so brattur, at í besta veðri kann neyvan ein tann besti maður bera ein annan har. Ein fjórðingur er brattin upp at ganga. Tá ið teir komu upp á Røkur, var hin gamli deyðlúgvaður; hin yngri tók hann tá á bakið og bar hann upp á Knúk. Tá ið teir komu oman Kirkju vestan Brunn, og hin yngri skuldi leypa um ánna, tá var hin gamli deyður.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Tummas T. kom á Kollafjorð tíðliga í morgun
vinna13-10-2017 - 09:37 - Jóanis Nielsen
Tummas T. kom á Kollafjørð tíðliga í morgun við 500 tonsum av sild, sum teir skulu landa til Faroe Pelagic.
Vit tosaðu umborð í nátt, - skiparin Virgar Fagraklett segði - at teir høvdu roynt í altjóða sjógvi norðanfyri, men hann legði afturat, at sild var eisini at fáa í føroyskum sjógvi, tað er góð sild, sum skipini fáa, vektin liggur um 390 gramm.
Tummas T. sleppir at landa tá ið Norðingur er liðugur um 5-6 tíðina seinnapartin í dag, tá ið liðugut verður at landa í morgin, tá fer Tummas T. aftur á sildaveiðu.


text:
Hvussu er myndin skipað, hvat er fremst fyri og hvat er aftast?
Greið frá, hvørji tú heldur tey vera, sum síggjast á myndini.
Hvar man myndin verða tikin, og hvør er støðan á myndini?
Greið frá klæðunum, tey eru í.
Hvussu man persónurin, sum er fremst fyri, hava tað?
Kundi hon verið sett aftast, so eingin sá hana?
Hevði tann myndin havt somu effekt?
Hvat situr gentan á?
Greið frá um at brúka súmbol í myndum.
Hvat ímyndar hetta súmbolið, sum gentan situr á?
Hvussu kunnu tey, sum vit síggja á myndini, bøta um støðuna?


text:
Søkt verður eftir 6 lærarum til Sørvágs skúla:
Okkum tørvar lærarar, sum kunnu undirvísa í grunddeild, miðdeild og hádeild.
Vit sóknast eftir telduvørði, sum er røkin og nærlagdur, og eftir lærarum, ið kunnu átaka sær flokslærarauppgávuna.
Annars sóknast vit eftir lærarum, sum kunnu undirvísa í:
Føroyskum, donskum, enskum, støddfrøði, alis- og evnafrøði, náttúru og tøkni, ítrótti, svimjing, handaverk og list, lívfrøði, kristni, søgu, landalæru.
Nú kann verða sloppið frá bíðitíðini tá ringt verður til læknan at biðja um eina avtalutíð, tí nú ber til at bíleggja sær eina tíð hjá læknanum á netinum.
Mannagongdin er hendan:
Síðani fært tú eini boð við eini tíð.
Tú fært eisini eina áminning, stutt innan tú skalt til lækna.
Um neyðugt ber eisini til at broyta ella avlýsa tíðina, tú hevur fingið.
Nú er tíðin komin, at vetrardekkini skulu av og summardekkini á. Týdningarmikið er at burturbeina gomlu dekkini á rættan hátt.
Um felgan ikki kann brúkast aftur, lat hana til jarnendurnýtslu og dekkini sjálvi til brenningar. Um neyðugt, fáið verkstaðið at taka gomlu dekkini av felgunum.
Jarn er vorðið ein trotvøra í heiminum, men um tit lata tað til endurnýtslu, senda vit tað uttanlands, har tað verður gagnnýtt í nýggjum høpi.
Saman gera vit Føroyar grønari.
Konfirmantar í Sandavágs kirkju 29. apríl 2018:
Vælkomin
Anne Sophie Nordendal
Livandi framsýning
Fólk virka ull, spinna og binda
Felagssangur
Hon stóð har við rokkin og spann
Lýð á ljóðið - Framløga um kvøldsetu og kvinnuarbeiði
Marna Jacobsen
Omman sigur søgu
Thordis Skaalum og børn
Felagssangur
Veturin komin við kulda og kava
Vit bjóða ábit
Kaffi og Cider og drýl við føroyskum viðskera
Felagssangur
Vár við lýggjum vindi
Sunnudagin 22. apríl kl. 16 hugleiðir Jóan Pauli Joensen um nýggju bók sína "Maðkur, mykja, trimpil, betong og madrassa".
Tiltakið er í Gamla skúla í Sørvági (Musikkskúlanum).
Savnsfagnaðurin í Vágum/Sørvágs Bygdarsavn
IRF heitir á allar borgarar í limakommununum um at fáa sær ruskstativ til húsarhaldsruskið - til frama fyri bæði umhvørvi og ruskinnsavnarar.
Umhvørvisstovan: Nú verður ikki longur frítt at sigla kring Ramsar-oyggjarnar Nólsoy, Skúvoy og Mykines.
Sunnudagin 15. apríl er fyrsti dagur, at skip og bátar, sum eru nærri enn 500 m úr landi úr Mykinesi, Skúvoy og Nólsoy, ikki kunnu sigla skjótari enn 8 fj/t.


text:
Prísbroytingar
Hesar prísbroytingar eru gjørdar.
Sí annars undir prísir.
Rakstrarkunning:
Framyvir verður kunning um broytingar í innheinting og fráboðanir um rottangatøming at finna undir “Kunning” á heimasíðu okkara.
Navnabroyting:
“Reinsitænastan” er nýtt heiti hjá IRF, sum fevnir um spuli- og reinsitænastur okkara umframt slam- og rottangatøming.
Endurnýtslan er nýggja heitið á fyrr nevndu Skiljihøllini á Hagaleiti.
Nýggjar tænastur hjá IRF:
Nú er gjørligt hjá kommunum og vinnu at leiga sýrufastan kassa til serliga dálkandi burturkast. Tá ið kassin er fullur og virkið/kommunan fær IRF at heinta hann, verður ein nýggjur kassi latin. Umbýtingartænastan kostar 1000 kr. u/mvg og fevnir gjaldið um levering, umbýting og leigu av sýruføstum kassa/ílati í eitt ár. Gjaldið fevnir ikki um burturbeining av tí serliga dálkandi burturkastinum, ið verður latið IRF.


text:
Hey øll nýggj foreldur! :)
Umkring skúlabyrjan, skúlaárið 2018/2019, verður ein kunnandi fundur fyri nýggjum foreldrum í Snjallabjallu. Kunnandi foreldrafundurin verður:
mikudagin 15. august 2018, kl. 19:30
Á fundinum verður kunnað um gerandisdagin í Snjallabjallu, samtíðis sum høvið verður til at seta spurningar.
Vit gleða okkum at heilsa uppá tykkum.
Starvsfólkið í Snjallabjallu :)
Uppslagstalvan
Fundarfrágreiðing frá foreldrafundinum sum var 22/11-2017:
Fyrst vil eg takka fyri ein góðan fund.
At vera foreldur í einum frítíðarskúla er ikki tað sama, sum at vera foreldur í barnagarði. Tá er tað í nøgvum førum eitt meira dagligt samband ímillum foreldur og starvsfólk. Her koma børnini beinleiðis úr skúlanum sjálvi, nógv fara eisini heim sjálvi og nógv fara herfrá til frítíðarvirksemi og so beinleiðis heim. Men tað eru eisini mong foreldur sum koma inn at heinta barnið: Alíkavæl er tað øðrvísi, av tí at starvsfólkið er spjatt út í verkstøðunum og tí er tað oftast sivarin, sum tit heilsa uppá. Børnini eru blivin so stór og megna nógv sjálvi.
Sum eg skrivaði í fundarinnkallingini, so stendur, at vit ynsktu at tosa um kost og telefonnýtslu, men vit hava lagt eitt afturat og tað er ferðsla. Hetta tí vit ásanna hvussu týdningarmikil øll hesu tingini eru.
Tá tykkara børn byrja her, fáa tit eitt kunningarskriv, har ymisk kunning er um, hvussu vit gera her í Snjallubjallu. Men vit síggja at bæði vit, børnini og tit foreldur mugu áminnast javnan. Og her í húsinum merkja vit tað øðrvísi enn tit har heima.
Vit ynskja mest av øllum tykkara hjálp til at bøta um nøkur av hesum tingunum. Og tað leiðir meg til:
- felags ábyrgd: tit eiga sjálvandi fulla ábyrgd av tykkara børnum, men tá tey eru her, eru tey okkara ábyrgd. Í frítíðarskúlanum eru tey part av teirra frítíð og vit leggja dent á, at tey í so stóran mun sum gjørligt mynda teirra dag sjálvi. Tey sleppa eisini at ferðast runt á okkara økið sjálvi og tað merkir eisini, at vit áleggja álit á børnini. Men tó eru tey enn so smá og hava tørv á okkum vaksnu at vera nærhendis. Og nettupp tí vilja vit eisini biðja tykkum, um at tosa við børnini heima um at tey mugu vera varin í ferðsluni, at siga frá og eisini hetta við at hava telefon við.
-Telefonunnýtsla. Tað er lov at hava tlf við, men hon skal vera í taskuni ella í lummanum. Vit hava tosað nógv um telefonir og børn og hava eisini sett spurningin, hvat skulu børnini brúka telefon til, tá tey eru her. Men vit eru klár yvir, at hetta er tíðin vit liva í, og eisini eru vit klár yvir, at hjá onkrum børnum er tað ein tryggleiki at hava telefonina hjá sær. Tey kunnu ringja heim til tykkum foreldur, tað blanda vit okkum sum so ikki uppí. Men vit hava uppliva seinastu tíðina at vit hava mist tamarhaldið á telefonnýtsluni og at tað ofta blívir til ein evig ringing hjá sivaranum, sum hevur túsund aðrar uppgávur.
Tí hava vit valt at stramma upp og leggja meira ábyrgd av telefonnýtsluni hjá børnunum til tykkum foreldur. Vit hava nú hesa mannagongd í mun til telenýtslu her í Snjallubjallu.
-Telefonin skal vera í taskuni ella í lummanum.
-Um barnið ringir heim við sínari telefon og tit avtala eitthvørt, t.d. at barnið kann ganga heim, so mugu tit kunna okkum, antin við at tit biða barnið geva sivaranum telefonina, ella við at ringja ella teksta á tlf. 258358 (Batminton tlf. 250358). Vit kunnu ikki loyva barninum avstað, uttan vit hava fingið váttan frá tykkum.
-Um barnið altíð kann fara heim ella kann fara eftir eina ávísa klokkutíð, ella gera aðra avtalu, so ber tað væl til. Hetta skal gerast skrivliga.
-Barnið kann ringja heim við okkara telefon, um tað manglar venjingarklæðir, matpakka o.a.t og eisini um tað er illa fyri.
-Allar spæliavtalur gera tit foreldur ímillum tykkum og kunna okkum. Tað er tykkara ábyrgd at spyrja foreldrini hjá hinum barninum, sum títt barn vil gera spæliavtalu við.
- Kosturin: Her hava vit avgjørt at oppa okkum, tvs. halda okkum til tað sum ein millummáli er. Vit ásanna at vit mugu stramma upp við millummálunum og ikki gera døgurðar ella nátturða. Tí tað er ikki tað tað er. Framyvir verða máltíðirnar lættari og framvegis sjálvandi altíð okkurt frukt og/ella grønt. Vit skulu minnast til at skriva á talvuna uttanfyri køkin, hvat vit eta.
Ikki tí, vit ætla framvegis at tað skal vera sindur lekkurt av og á og tí hava vit avgjørt at seinasta fríggjadag í hvørjum mánaða, hava vit felags føðingardag, har vit syngja tillukku til øll børnini, ið hava havt føðingardag tann mánaðan, og tann dagin kunnu vit baka eina køku, hava kakao og bollar o.t. Vit tosaðu eisini um, at onkur børn gremja seg um svongd og tá royna vit altíð at spyrja um tey hava etið matpakkan og eisini biðja tey siga frá heima, um at biðja um eitt eyka breyðstykki um tað ikki er nokk í matpakkanum. Børnini eta aloftast í skúlanum og tí kunnu vit ikki vita, um tey hava etið, men sum áður nevnt, so royna vit altíð at spyrja inn til.
-Ferðsla: Vit vita og síggja hvønn dag, hvussu tung ferðslan er uttanfyri her og vit síggja og merkja eisini, at umstøðurnar ikki eru nøktandi við parkering og at koma til og frá til gongu. Hetta er ávegis at broytast, men ting taka langa tíð. Vit tosa við børnini her um at ansa væl eftir og vit hjálpa teimum eisini, tá tey byrja at venja seg við at fara yvirum vegin, men tað er ofta børnini gloyma at steðga og nakrar ferðir hava bilar og eisini stórir lastbilar og treylarar verið noyddir at høggja bremsirnar í, tí eitt barn bara er runnið út á vegin. Kunnu tit eisini royna at tosa um tað ofta heima. Nú verður tað eisini myrkari og kaldari. Og minnist til endurskyn !!!
Hetta var í stórum tað, vit tosaðu um.
Minnst til at fara inn á heimasíðuna, sum verður uppdaterað hvørja viku :)
Og til seinast, verið vælkomin inn á gólvið, steðga á til eitt prát ella bert ein kopp av kaffi, meðan tit bíða eftir barninum. Vit halda tað er so gott at tit koma inn :)
Vh. Beinta Klakstein, leiðari
-
Fyrst vil eg takka fyri ein góðan fund.
At vera foreldur í einum frítíðarskúla er ikki tað sama, sum at vera foreldur í barnagarði. Tá er tað í nøgvum førum eitt meira dagligt samband ímillum foreldur og starvsfólk. Her koma børnini beinleiðis úr skúlanum sjálvi, nógv fara eisini heim sjálvi og nógv fara herfrá til frítíðarvirksemi og so beinleiðis heim. Men tað eru eisini mong foreldur sum koma inn at heinta barnið: Alíkavæl er tað øðrvísi, av tí at starvsfólkið er spjatt út í verkstøðunum og tí er tað oftast sivarin, sum tit heilsa uppá. Børnini eru blivin so stór og megna nógv sjálvi.
Sum eg skrivaði í fundarinnkallingini, so stendur, at vit ynsktu at tosa um kost og telefonnýtslu, men vit hava lagt eitt afturat og tað er ferðsla. Hetta tí vit ásanna hvussu týdningarmikil øll hesu tingini eru.
Tá tykkara børn byrja her, fáa tit eitt kunningarskriv, har ymisk kunning er um, hvussu vit gera her í Snjallubjallu. Men vit síggja at bæði vit, børnini og tit foreldur mugu áminnast javnan. Og her í húsinum merkja vit tað øðrvísi enn tit har heima.
Vit ynskja mest av øllum tykkara hjálp til at bøta um nøkur av hesum tingunum. Og tað leiðir meg til:
- felags ábyrgd: tit eiga sjálvandi fulla ábyrgd av tykkara børnum, men tá tey eru her, eru tey okkara ábyrgd. Í frítíðarskúlanum eru tey part av teirra frítíð og vit leggja dent á, at tey í so stóran mun sum gjørligt mynda teirra dag sjálvi. Tey sleppa eisini at ferðast runt á okkara økið sjálvi og tað merkir eisini, at vit áleggja álit á børnini. Men tó eru tey enn so smá og hava tørv á okkum vaksnu at vera nærhendis. Og nettupp tí vilja vit eisini biðja tykkum, um at tosa við børnini heima um at tey mugu vera varin í ferðsluni, at siga frá og eisini hetta við at hava telefon við.
-Telefonunnýtsla. Tað er lov at hava tlf við, men hon skal vera í taskuni ella í lummanum. Vit hava tosað nógv um telefonir og børn og hava eisini sett spurningin, hvat skulu børnini brúka telefon til, tá tey eru her. Men vit eru klár yvir, at hetta er tíðin vit liva í, og eisini eru vit klár yvir, at hjá onkrum børnum er tað ein tryggleiki at hava telefonina hjá sær. Tey kunnu ringja heim til tykkum foreldur, tað blanda vit okkum sum so ikki uppí. Men vit hava uppliva seinastu tíðina at vit hava mist tamarhaldið á telefonnýtsluni og at tað ofta blívir til ein evig ringing hjá sivaranum, sum hevur túsund aðrar uppgávur.
Tí hava vit valt at stramma upp og leggja meira ábyrgd av telefonnýtsluni hjá børnunum til tykkum foreldur. Vit hava nú hesa mannagongd í mun til telenýtslu her í Snjallubjallu.
-Telefonin skal vera í taskuni ella í lummanum.
-Um barnið ringir heim við sínari telefon og tit avtala eitthvørt, t.d. at barnið kann ganga heim, so mugu tit kunna okkum, antin við at tit biða barnið geva sivaranum telefonina, ella við at ringja ella teksta á tlf. 258358 (Batminton tlf. 250358). Vit kunnu ikki loyva barninum avstað, uttan vit hava fingið váttan frá tykkum.
-Um barnið altíð kann fara heim ella kann fara eftir eina ávísa klokkutíð, ella gera aðra avtalu, so ber tað væl til. Hetta skal gerast skrivliga.
-Barnið kann ringja heim við okkara telefon, um tað manglar venjingarklæðir, matpakka o.a.t og eisini um tað er illa fyri.
-Allar spæliavtalur gera tit foreldur ímillum tykkum og kunna okkum. Tað er tykkara ábyrgd at spyrja foreldrini hjá hinum barninum, sum títt barn vil gera spæliavtalu við.
- Kosturin: Her hava vit avgjørt at oppa okkum, tvs. halda okkum til tað sum ein millummáli er. Vit ásanna at vit mugu stramma upp við millummálunum og ikki gera døgurðar ella nátturða. Tí tað er ikki tað tað er. Framyvir verða máltíðirnar lættari og framvegis sjálvandi altíð okkurt frukt og/ella grønt. Vit skulu minnast til at skriva á talvuna uttanfyri køkin, hvat vit eta.
Ikki tí, vit ætla framvegis at tað skal vera sindur lekkurt av og á og tí hava vit avgjørt at seinasta fríggjadag í hvørjum mánaða, hava vit felags føðingardag, har vit syngja tillukku til øll børnini, ið hava havt føðingardag tann mánaðan, og tann dagin kunnu vit baka eina køku, hava kakao og bollar o.t. Vit tosaðu eisini um, at onkur børn gremja seg um svongd og tá royna vit altíð at spyrja um tey hava etið matpakkan og eisini biðja tey siga frá heima, um at biðja um eitt eyka breyðstykki um tað ikki er nokk í matpakkanum. Børnini eta aloftast í skúlanum og tí kunnu vit ikki vita, um tey hava etið, men sum áður nevnt, so royna vit altíð at spyrja inn til.
-Ferðsla: Vit vita og síggja hvønn dag, hvussu tung ferðslan er uttanfyri her og vit síggja og merkja eisini, at umstøðurnar ikki eru nøktandi við parkering og at koma til og frá til gongu. Hetta er ávegis at broytast, men ting taka langa tíð. Vit tosa við børnini her um at ansa væl eftir og vit hjálpa teimum eisini, tá tey byrja at venja seg við at fara yvirum vegin, men tað er ofta børnini gloyma at steðga og nakrar ferðir hava bilar og eisini stórir lastbilar og treylarar verið noyddir at høggja bremsirnar í, tí eitt barn bara er runnið út á vegin. Kunnu tit eisini royna at tosa um tað ofta heima. Nú verður tað eisini myrkari og kaldari. Og minnist til endurskyn !!!
Hetta var í stórum tað, vit tosaðu um.
Minnst til at fara inn á heimasíðuna, sum verður uppdaterað hvørja viku :)
Og til seinast, verið vælkomin inn á gólvið, steðga á til eitt prát ella bert ein kopp av kaffi, meðan tit bíða eftir barninum. Vit halda tað er so gott at tit koma inn :)
Vh. Beinta Klakstein, leiðari
-
FRÁ TÝSDAGIN 21. FEBRUAR SKULU TELEFONIRNAR HJÁ BØRNUNUM VERÐA HEIMA ELLA Í TASKUNI !!!!
Kunnu tit foreldur hjálpa okkum at greiða børnunum frá, at nú er ikki lov at brúka snildtelefon í Snjallabjallu? Vit hava sjálvandi fortalt børnunum um hetta og eru spent uppá, hvussu hetta fer at merkjast.
Hóast vit áður hava sagt, at tað er upp til tykkum foreldur at avgera, um tit loyva børnunum at hava telefon við, so mugu vit nú broyta hetta og siga, at vit ikki loyva tí longur. Tað eru tíverri alt ov nógv børn, ið eru sera bundin av telefonini og tað tykist vinda uppá seg. Tí steðga vit tí nú. Vit síggja, hvussu nógv telefonirnar stýra børnunum og vit vilja fegin, at tað eru onnur ting tey eru upptikin av, meðan tey eru her.
Tit kunnu altíð ringja á okkara telefon 258358/455088/218878 og batmintonhøllin 250358.
Børnini sleppa at ringja heim, um tey t.d mangla matpakka, skiftiklæðir, venjingarklæðir ella um okkurt er áfatt. Spæliavtalur og onnur planlegging skal gerast áðrenn ella aftaná at børnini koma og fara her í Snjallabjallu.
Kunnu tit foreldur hjálpa okkum at greiða børnunum frá, at nú er ikki lov at brúka snildtelefon í Snjallabjallu? Vit hava sjálvandi fortalt børnunum um hetta og eru spent uppá, hvussu hetta fer at merkjast.
Hóast vit áður hava sagt, at tað er upp til tykkum foreldur at avgera, um tit loyva børnunum at hava telefon við, so mugu vit nú broyta hetta og siga, at vit ikki loyva tí longur. Tað eru tíverri alt ov nógv børn, ið eru sera bundin av telefonini og tað tykist vinda uppá seg. Tí steðga vit tí nú. Vit síggja, hvussu nógv telefonirnar stýra børnunum og vit vilja fegin, at tað eru onnur ting tey eru upptikin av, meðan tey eru her.
Tit kunnu altíð ringja á okkara telefon 258358/455088/218878 og batmintonhøllin 250358.
Børnini sleppa at ringja heim, um tey t.d mangla matpakka, skiftiklæðir, venjingarklæðir ella um okkurt er áfatt. Spæliavtalur og onnur planlegging skal gerast áðrenn ella aftaná at børnini koma og fara her í Snjallabjallu.
Vit hava fingið boð frá teimum, ið arbeiða við at gera spæliøkið uttanfyri her og skúlan, um at siga við børnini, at tey ikki mugu fara inn á byggiøkið. Tað er ikki lov, tí tað er arbeiðsøki og tískil ikki trygt. Kunnu tit hjálpa okkum at minna børnini á hetta ??
Foreldur og børn hava vent sær til okkum, í samband við at ting forsvinna úr taskum, penalarhúsum o.a. Tað hevði verið deiligt um foreldur at børnum í Snjallabjallu, kundu hildið eygað við um ókendir blýantar, viskileður, saksar o.a. koma heima við, so rætti eigarin kann fáa tey aftur.
Vinarliga
Starvsfólkið í Snjallabjallu :)
Vinarliga
Starvsfólkið í Snjallabjallu :)


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
9. b í Vestmanna skúla vann várkappingina í kondisúkkling
15.04.2010
Á hvørjum ári bjóðar SEV 9. flokkunum at koma á vitjan hjá SEV. Har fáa tey frálæru um orkunýtslu, og í tí sambandi fáa tey m.a. høvi til at luttaka í eini kapping í kondisúkkling.
Á heimasíðuni hjá SEV stendur hetta at lesa:
So er vinnarin av várkappingini í kondisúkkling millum allar 9. flokkarnar í landinum kosin:
Og vinnari gjørdist 9. b í Vestmanna skúla!
Úrslitið varð kunngjørt fyri ovfarna flokkinum um 9-tíðina í morgun undir hjáveru av skúlaleiðslu, lærara og umboðum fyri SEV.
Tikin á bóli
Skúlastjórin, varaskúlastjórin, SEV-stjórin og orkuráðgevin hjá SEV møttu ófráboðaðir upp mitt undir undirvísingini í alisfrøði í fyrsta tímanum hjá flokkinum í morgun. Sjálvt ikki lærarin, Eli Müller, visti av nøkrum.
Kristiana Rein, orkuráðgevi, kunngjørdi síðani fyri teimum 13 næmingunum í flokkinum, at tey við ídni og treysti høvdu vunnið kappingina í harðari kapping við hinar luttakandi flokkarnar.
Liður í elevnisdegi
Kappingin er liður í elevnisdegi, sum 9. flokkarnir hava á SEV undir leiðslu av orkuráðgevanum.
Allir næmingarnir fáa í hesum sambandi høvi at royna seg á kondisúkkluni. Har verður so kappast um, hvør flokkur kann súkkla mest kWh inn á súkklubarometrið.
9. b í Vestmanna skúla vitjaði á SEV 12. januar og súkklaði tilsamans 0,231 kWh. Hetta gevur 0.0178 kW fyri hvønn næming.
Orkan svarar til 34 oyru
Um sami prísur skuldi verið latin fyri hesar kWh, sum brúkarin letur fyri elorkuna frá SEV (1,21 kr. kWh), so hevði 9. b í Vestmanna fingið 0,34 kr. fyri alla ta orkuna, sum flokkurin legði í súkklingina!
Vinningurin í hesi kappingini er ein túrur á HVONN í Havn at eta pizza og sodavatn við ísi omaná. Vinnarin av heystkappingini var ein flokkur í Eysturskúlanum í Havn.
Takkaðu fyri avrikið
Í sambandi við handanina av vinnaraskjalinum í flokshølunum hjá 9. b á 2. hædd í Vestmanna skúla í morgun hildu Hákun Djurhuus, SEV-stjóri, og Ólavur Winther, skúlastjóri, stuttar røður, har teir takkaðu flokkinum fyri avrikið og ynsktu teimum tillukku og góða eydnu í framtíðini.
Næmingarnir í flokkinum eru helvt um helvt vestmenningar og kvívíkingar.
194 næmingar ganga í løtuni í Vestmanna skúla, úr 1. til og við 10. flokk. 25 lærarar í 19 ársverkum starvast á skúlanum.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Tá ið børn læra umsorgan við fyrstuhjálp
Vit hava verið við í fyrstu verkætlani, sum tilbúgvingin hevur skipað fyri, har barnagarðsbørn læra umsorgan við fyrstuhjálp.
Kanningar aðrastaðni vísa at børn, sum hava umsorgan og hjálpa hvørjum øðrum happa ikki hvønnannan.
Í Novembur skipaðu vit fyri einum foreldrafundi, har undirvísarir frá tilbúgvingini, Jógvan og Johannes Jensen greiddu frá verkætlanini, og foreldrini fingu høvið til at seta spurningar.
Í Januar høvdu vit 1. hjálparskeið við barnagarðsbørnunum, týsdagin 06. januar høvdu vit skeið fyri børnunum í Alduni, og mikudagin 07. januar fyri børnunum í Glaðuni.
Um skeiðið
- Børnini lærdu um kroppin, anatomi, teir høvdu eina dukku við, sum nevndist Torso, og Harra egg..
- Klemmiplástur, har børnini geva hvørjum øðrum eitt klemm, sum hevur brúk fyri tí, tá ið onkur er keddur, grætur..
- Um trygd- at fyribyrgja ólukkur, børnini sluppu at lukta til ymiskar drykkir, t.d sodavatn, sprit, so tey kunnu
- ansa sær við at drekka farligar drykkir, sum onkur hevur stoytt í eina sodavatnsfløsku.
- Trygd í bili, týdningin av at brúka trygdarbelti..hvussu vandamikið tað er at vera óbundin í bili...
- At sykla við sykluhjálmi, brúka endurskin, vestar
- 4 høvuðspkt, serliga at tilkalla hjálp..
- Lívreddandi 1. hjálp, avlasta síðulega, fríar luftvegir, smærri og størri bløðingar..tey lærdu at gera eina forbinding..,
- Børnini fingu øll prógv heim við, at tey høvdu luttikið á skeiðnum..
Fyrstuhjálpar skáp í barnahæddVit fingu eitt fyrstuhjálpar skáp til børnini, sum er hongt upp í barnahædd í felagsrúminum, Mølini.
Her kunnu børnini sjálvi fara eftir plástri og geva øðrum barnið plástur, sum hevur brúk fyri tí, og hetta dámar teimum væl ;)
Vit vaksnu lærdu at geva pláss og rúmd fyri børnunum, so tey eisini kunna koma til og hjálpa. Afturmeldingar, sum vit hava fingið higartil eru, at tað var eitt væleydnað tiltak og børnini vístu stóran áhuga í hesum, og vit síggja eisini at tey hava tikið tað til sín, eru skjótari at siga frá,
og tey hava dúgliga brúkt plástri. Tey hava eisini duga væl at handfarið skápið ;)
Sí myndir frá myndasavninum, undir fyrstuhjálp..


text:
Lærarastørv 2018 - 2019
Til komandi skúlaár verður søkt eftir tímalærarum til útbúgvingar undir Tekniska Skúla í Klaksvík.
Virksemið er treytað av myndugleikagóðkenning.
Skúlagongdin byrjar 16. august.
Lærugreinirnar eru:
Tøknibreytini:
Lívfrøði C, 1 flokkar á 3 t/v
Lívfrøði B, 1 flokkur, 5 t/v
Søga C, 1 flokkur, 3 t/v
Sálarfrøði C, 1 flokkur, 3 t/v
Í lærugreinum við verkætlanaruppgávum, skal undirvísarin eisini virka sum vegleiðari.
Førleikar eftir kunngerð nr.23 frá 7.apríl 2014 fyri lærarar á gymnasialu miðnámsútbúgvingunum.
Spurningar kunnu setast Pætur Eysturskarð, økisleiðara.
Matvøruútbúgvingin:
1 fulltíðarstarv í ástøðiligari og verkligari undirvísing í kost-/føðslu/gastronomi og føroyskum á yrkisnámi.
Førleikar erftir kunngerð nr. 25 frá 6. mars 2001 um undirvísingarførleikakrøv á yrkisskúlum.
Spurningar kunnu setast Magnus Norðberg, deildarleiðara.
Serbreyt:
1 fulltíðarstarv í ástøðiligari og verkligari frálæru.
Undirvíst verður eftir námsskipan innan serligt skipað miðnám. Ískoytisøkini eru timbur- og matvøruyrkið.
Umsøkjarar við læraraútbúgving og royndum á serøkinum hava fyrimun.
Spuningar kunnu setast Maju Joensen, undirvísari Serbreyt.
Setanartreytir:
Eftir sáttmála millum Fíggjarmálaráðið og Føroya Tekniska Lærarafelag.
Umsóknir
skulu sendast skúlastjóranum á teldupost adressuna runih@tsk.fo ella
Tekniski Skúlin í Klaksvík
Postboks 20
700 Klaksvík
í seinasta lagi 21. mai 2018.
Tekniski Skúlin í Klaksvík
telefon nr. 456311
www.tsk.fo


text:
Leiðbeining tá kapping verður fráboðað
Allar kappingar skulu fráboðast á heimasíðuni hjá FÍF
Kappingarnevndin hjá FÍF fráboðar øll meistaraskap, og tær kappingar, sum FÍF skipar fyri. Tá kapping verður fráboða, skal hetta kunngerast:
1. Navn á kapping, hvar og nær
2. Kappingarslag
3. Kappingarbólkar (árg.)
4. Kappingargreinar
5. Kappingarinnbjóðan (ikki kravt)
6. Kappingartilmeldan (hvar og nær tilmelding fer fram)
7. Kappingarskrá (tíðarætlan, sum vísir nær tær ymsu greinarnar byrja)
8. Kappingarheimasíða hjá fyriskipara, sum vísir omanfyri standandi kunning (1.-7.) (á heimasíðu ella facebooksíðu)
Tað kunnu ganga upp til tríggir yrkadagar, frá fráboðan er móttikin hjá FÍF, til kappingin sást á heimasíðuni.
Fráboða kappingar so tíðliga sum møguligt og í seinasta lagi eina viku áðrenn kappingin fer fram. Tvs. er kapping mikudag, skal hon fráboðast mikudagin frammanundan.
Kappingar sum ikki lúka hesar treytir, verða ikki góðkendar í FÍF høpi.


text:
Tosa við barnið um pengar
At eiga børn er ein stór gáva og samstundis ein stór ábyrgd. Øll foreldur vilja helst geva næsta ættarliðnum so góðar fortreytir sum gjørligt, og her eru góðir pengavanar eisini sera týðandi. Børn elta ofta slóðina hjá foreldrunum - eisini tá tað snýr seg um pengavanar. Prátið og atburðurin hjá teimum vaksnu hevur nevniliga stóra ávirkan á børnini.
Foreldur eru fyrimyndir
Flestøll vita, at børn eru sera forvitin og ofta leita sær ráð hjá foreldrunum. Áhugin fyri pengum byrjar longu, meðan børnini enn eru smá, og tá er tað ein gyltur møguleiki at leggja skynsamar pengavanar í børnini. Tað er tí sera umráðandi at tosa við børn um pengar, nýtslu, og hvat ymiskt kostar.
Gjaldskort til børn og ung
So hvørt sum barnið mennist og gerst eldri, veksur tørvurin á og ynskið um at fáa ræðið á egnum pengum eisini. Í BankNordik bjóða vit gjaldskort til ung úr 10 ára aldri. Mastercard Debit Standard kann brúkast í handlum í Føroyum og uttanlands.
Við til handils
Í gerandisdegnum eru aloftast nógvar støður, ið geva tær eitt gylt høvi til at práta við barnið um pengar og nýtslu. Fert tú t.d. til handils, og hevur barnið við tær, kunnu tit eitt nú tosa um, hví ein vøra kostar meira enn ein onnur, ella hví tit leita eftir einum góðum tilboði fyri at spara pengar.
Lummapengar
Hevur tú eitt barn í skúlaaldri, kunnu tit tosa um, hvussu tað ber til at spara saman til ymiskt, sum barnið ynskir sær. So hvørt sum barnið veksur, kann tað í størri mun fáa fíggjarliga ábyrgd, m.a. við lummapengum. Um barnið fær eina fasta upphædd hvørja viku ella hvønn mánað, kann tað læra at halda skil á nýtsluni og at spara saman.
Tað kann vera stuttligt at spara saman – serliga tá barnið upplivir ágóðan av samansparingini og kanska kann keypa sær súkkluna ella rennifjølina, ið tað hevur spart saman til í rúma tíð. Við okkara roknara niðanfyri kanst tú saman við barninum finna fram til, hvussu nógvir pengar skulu leggjast til viks hvønn mánað.


text:
Sólrún Michelsen
Sólrún Michelsen (fødd Midjord í Havn í 1948) er føroyskur rithøvundur og vinnulívsfólk. Hon vaks upp á Argjum. Eftir lokið realskúlaprógv arbeiddi hon úti eitt skifti á telegrafstøðini og var síðan heimagangandi húsmóðir, meðan børnini vóru smá. Seinni starvaðist hon á Elektron.[1] Í 1974 stovnaðu hon og maðurin heilsølu, og hevur hon starvast har til 2008 – mestu tíðina stjóri. Sólrun gavst við at arbeiða í 2008 og er nú rithøvundur burturav.[2] Sólrún hevur skrivað yrkingar, stuttsøgur og skaldsøgur fyri børn, ung og vaksin. Í 1994 gav hon fyrstu bók sína "Argjafrensar" út. Síðan 2006 hevur hon skrivað mest til vaksin. [3]
Innihaldsyvirlit
Útgávur[rætta | rætta wikitekst]
- 1992 Jól hjá Onnu og Jákupi – í Míni jólabók
- 1994 Argjafrensar (barnabók)[4]
- 1996 Útiløgukattar (barnabók)
- 1996 Øðrvísi stuttsøga - Birting
- 1997 Emma – í Míni jólabók
- 1998 Mítt gamla land (yrking) - Birting
- 1998 Tann fyrsta flykran, Eg kenni eina vættur - í Míni jólabók
- 1999 Hin útvaldi (ævintýrskaldsøga)
- 1999 Barnajól, Magga - Míni jólabók
- 2000 Maya (stuttsøga) - Birting
- 2000 Gásasteggin, Postboð - Mín jólabók
- 2001 Fuglakongurin, Hinumegin vindeyga í Míni jólabók
- 2002 Angi av deyða (stuttsøga), Birting
- 2002 Geislasteinar (ævintýrskaldsøga)
- 2003 Við vindeygað (yrking) - Birting
- 2003 Loppugras (barnayrkingar)
- 2003 Tann fyrsta flykran fall í dag, Ein dag eg lá á bønum í Míni jólabók
- 2004 Maðurin úr Grauballe (stuttsøga) - Birting
- 2005 Sápubløðran í Míni jólabók
- 2006 Óvitar í Spøkilsið sum flenti
- 2006 Summi renna í stuttum brókum í Vencil 1
- 2007 Gjøgnum skygnið stuttsøga í Vencil 3
- 2007 Jólagávan í Míni jólabók
- 2007 Tema við slankum (skaldsøga)
- 2009 Hin blái eingilin (stuttsøga) í Vencil 6
- 2009 Kantatusálmur í Vencili 7
- 2009 Í opnu hurðini (yrkingasavn)
- 2009 Sjúrður og dvørgamoy (stuttsøga, í "Mín jólabók")
- 2010 Sjúrður og drekin (stuttsøga, í "Mín jólabók")[5]
- 2011 Rottan (stuttsøgusavn)[6]
- 2013 Torkils Døtur (barnabók)
- 2013 Hinumegin er mars (skaldsøga)[7]
- 2016 Ein farri av fráferð (yrkingasavn)
- 2018 Morgunfrúa (stuttsøgusavn)
Á donskum[rætta | rætta wikitekst]
- 2009 At danse med virkeligheden (donsk útgáva av skaldsøguni Tema við slankum, Kirsten Brix týddi)
- 2017 På den anden side er marts (donsk útgáva av skaldsøguni Hinumegin er mars, Kirsten Brix týddi)
Á norskum[rætta | rætta wikitekst]
- 2017 Sprinkeljenta (Norsk útgáva av skaldsøguni Tema við slankum, Anne-Kari Skarðhamar týddi)
- 2017 På den andre sida er mars (Nýnorsk útgáva av skaldsøguni Hinumegin er mars, Lars Moa týddi)
Á týskum[rætta | rætta wikitekst]
- 2013 Der blaue Engel (umseting av krimistuttsøguni Hin blái eingilin í stuttsøgusavninum "Mord unterm Nordlicht" s. 85-88)[8]
- 2014 Manche laufen in kurzen Hosen (umseting av stuttsøguni Summi renna í stuttum brókum í stuttsøgusavninum "Narrenflieger" s.144-151)
- 2015 Tanz auf den Klippen (týðing av Tema við slankum, Inga Meincke týddi)
Á enskum[rætta | rætta wikitekst]
- 2011 Some people run in shorts (umseting av stuttsøguni Summi renna í stuttum brókum) í Vencil Anthology of Contemporary Faroese Literature.
- 2017 Some people run in shorts in Anthology of Contemporary Nordic Literature THE DARK BLUE OVERCOAT
- 2017 Some people run in shorts in Boundless Literary on-line magazine
- 2014 The Rat (umseting av stuttsøguni Rottan) í Pankmagazine.com
Heiður[rætta | rætta wikitekst]
- 2002 Barnamentanarheiðursløn Tórshavnar býráðs[9]
- 2002 tilnevnd Nordisk Råds børnelitteraturpris fyri fantasybøkurnar Hin útvaldi og Geislasteinar
- 2004 tilnevnd Barna- og Ungdómsbókmentavirðisløn Útnorðurráðsins fyri yrkingasavnið Loppugras
- 2008 M. A. Jacobsens heiðursløn fyri fagrar bókmentir [10]
- 2015 tilnevnd Bókmentavirðisløn Norðurlandaráðsins fyri skaldsøguna Hinumegin er mars
Keldur[rætta | rætta wikitekst]
- ↑ Sagenhaftes-Island.is
- ↑ Rit.fo
- ↑ Bokasolan.fo
- ↑ Bokasolan.fo Sólrun Michelsen
- ↑ Bfl.fo
- ↑ Aktuelt.fo, Sólrún Michelsen við stuttsøgusavninum ROTTAN
- ↑ Planet.fo, Nýggj skaldsøga eftir Sólrun Michelsen
- ↑ Stadtbibliothek.graz.at
- ↑ BBS.fo Barnamentanarheiðursløn Tórshavnar býráðs
- ↑ BFL.fo


text:
Rithøvundafelagið, Norðurlandahúsið og Nám skipa fyri skrivikapping millum allar 9. floks næmingar í landinum.
Flokkar melda til kveikingardagin í seinasta lagi november 2013.
Kveikingardagur verður í Norðurlandahúsinum 24.01.14, har 5 rithøvundar hava verkstovur. Hvør rithøvundur hevur 2 verkstovur á 1½ tíma – allir næmingar fara til 2 ymiskar. Sí tilmeldingarskjal.
Eftir kveikingardagin verða 3-5 føroyskttímar settir av til innleiðandi skriviarbeiði, har lærarin kann vegleiða og geva góð ráð. Annars skal næmingurin skriva sjálvur.
Næmingar lata tekstir inn í seinasta lagi kl. 08.00 tann 17. februar 2014. Teksturin verður sendur digitalt til skrivikapping2014@. Tit kunnu senda fleiri tekstir inn til kappingina, men teir skulu sendast hvør sær. skulin.fo
Allir næmingar í 9. flokki fáa eina stevnu á FirstClass-skriviborðið, sum eitur Skrivikapping 2014. Stevnan verður klár eftir 24. januar 2014, og hon verður latin aftur 17. februar kl. 8.
Tað er eingin treyt, at flokkurin hevur verið við í Norðurlandahúsinum ella havt kreativa skriving á skránni í skúlanum – einhvør næmingur í 9. flokki kann senda tekst inn!
Ein dómsnevnd finnur 4 vinnaratekstir umframt 18-20 tekstir til ein bókling, sum Nám og Bókadeild Føroya Lærarafelags geva út. (Í dómsnevndini verða umboð úr Rithøvundafelagnum, Móðurmálslærarafelagnum, Bókadeild Føroya Lærarafelags og Námi. Nám hevur talurætt/eygleiðarastatus í hesum sambandi).
Virðislønarhandan (og ‘bókaútgáva’ ) á bókadegi í Norðurlandahúsinum 5. apríl 2014.
1. og 2. virðisløn er skriviskeið á Biskops Arnö í Svøríki summarið 2014 við 1250 kr. í lummapengum.
3. og 4. virðisløn er eitt árshald í Bókaklubbanum UNG.
Sí annars faldaran og www.snar.fo/skrivikapping2014.
Ivamál og spurningar kunnu sendast til Rakel Helmsdal, rakel@ ella Solveig Debess, helmsdal.fosolveig@. nam.fo


text:
Ættarliðsskifti
Alsamt meiri vanligtTað er blivið vanligt hjá einum eigara at hugsa um sína fyritøku sum ogn, ið verður umsitin í eitt tíðarskeið, til tað loysir seg fíggjarliga at lata nýggjum eigara fyritøkuna. Tað er t.d. blivið meiri vanligt, at ein vinnurekandi selur sína fyritøku, um viðkomandi t.d. ynskir at royna eitt nýtt starv, at byrja nýggja fyritøku ella okkurt heilt triðja. Eisini kemur tað oftari fyri, at yngra ættarliðið í einari familju ikki ynskir at taka við leiðsluni í familjufyritøkuni, og at ein søla til triðjamann tí gerst neyðug.
At keypa aðra fyritøku
Ættarliðsskifti kann eisini merkja, at tín fyritøka yvirtekur aðra fyritøku. Tá hetta verður gjørt, er tað sjálvandi av alstórum týdningi, at tað er væl fyrireikað. Eitt krav er eisini, at tín verandi fyritøka er so sterk sum gjørligt. Tað kann taka langa tíð at samantvinna tvær fyritøkur, og tí er vert at gera tær greitt beinanvegin, um fyritøkan, ið tú ynskir at keypa, eisini fer at geva eitt nøktandi íkast um fimm til tíggju ár.
Tað kunnu vera fleiri fyrimunir við at keypa eina væl rikna fyritøku. Til dømis fært tú atgongd til ein nýggjan kundaskara og nýggjar inntøkur, samstundis sum tú kanst yvirtaka roynd starvsfólk, góða framleiðsluskipan og møguliga eisini nýggj høli. Harafturat kanst tú økja um tín marknaðarpart, um tú keypir ein kappingarneyta.


text:
Skaðadjór
Vespur
Eru vespubýli í húsinum ella á grundøkinum, kanst tú fáa køna hjálp frá kommununi at taka tað burtur. Ring til Eysturkommunu tlf. 73 00 00, sum gevur týningarskipanini boð.
Kravið er, at tú kanst ávísa eitt býli ella eitt stað, har vespurnar alla tíðina flúgva inn og út. Vesputýnarin átekur sær ikki at drepa einstakar flúgvandi vespur. Ein onnur treyt er, at eigarin av ognini ella umboð fyri hann er á staðnum, meðan týningin verður framd.
Vespurnar verða týndar við eiturpulvuri, ið verður sprænt inn í og uttan um býlið. Tað er ikki ráðiligt at taka vespubýli burtur uttan køna hjálp. Vespurnar leypa beinanvegin á, um onkur roynir at órógva ella oyðileggja býlið. Vanligastu støðini hjá vespunum at gera sær býli eru t.d. í grótlaðing, í holum, undir takúthangi, undir væðingum, í hjøllum og í veggjum millum skins og hold.
Rottur
Hvussu verja vit okkum fyri rottum á bestan hátt?
Lógin áleggur hvørjum einstøkum ognara í mestan mun at avmarka livimøguleikarnar hjá rottu á ogn síni. Hetta merkir millum annað, at grundøki, hús og innleggingar, t.d. kloakk, skulu vera í so góðum standi sum yvirhøvur gjørligt. Harvið minka møguleikarnir hjá rottuni at fáa fastatøkur.
Lógin áleggur kommunum at skipa fyri ókeypis týning av rottum. Tað merkir, at hvør einstakur, ið hevur trupulleikar av rottu, kann venda sær til kommununa um hjálp og samstundis fáa vegleiðing um, hvussu best verður byrgt upp fyri rottum.
Kommunan skipar týning við útvald støð, s.s. við úthús, bøgarðar, við áir og løkir og við matvøruvirkir
Burturkast og órudd uttandura eigur at verða burturbeint.
Fóður og matleivdir eiga ikki at liggja og flóta uttandura. Tílíkt rusk eigur at verða gjørt til sankutøð ella at latast ruskinnsavningini.
Slógv og burturkast frá slakti eigur at verða koyrt á Endurnýtsluna ella til IRF.
Tveit ikki rusk í náttúruni!
Um tú hevur hønur ella annan flogfenað á ogn tíni, ella um tú gevur fuglum, mást tú ansa væl eftir
ikki at geva ov nógv. Vandin fyri rottum er í slíkum førum stórur.
Gev ikki fuglum meiri enn etið verður ein dag. Fá tær fóðurbretti til fuglarnar.
Innandura.
Rotta sleppur inn gjøgnum hol, ið eru stødd við eina fimmkrónu.
Rivur og hol í bygningum eiga tískil at verða umvæld. Hurðar og vindeygu til lofts- og kjallararúm, ið ikki verða nýtt, eiga at verða latin aftur.
Frárensl eiga at vera tøtt, og brot eiga at verða umvæld beinanvegin.
Hvussu veit ein, at vandi er á ferð?
Rotta er stygg og varlig og ger oftast um seg um náttina. Tí er ikki ofta, at fólk varnast livandi rottu. Sæst rotta í dagslýsi, er tað tekin um, at nógv rotta er til, ella hevur rottan etið gift. Uttandura verður rotta ofta avdúkað av holum í lendinum.
Í óbygdum øki eru hol við grevstrartilfari ofta tekin um rottu. Eitt runt hol, uttan grevstrartilfar, nærhendis kloakkleiðingum er ofta tekin um rottu og kloakskaða.
Um rotta er leingi innandura, sæst farvegur á bjálkum, gólvi, veggjum og líknandi støðum. Rottan letur eftir seg brúnliga slóð av landi og kertlavági. Rottan nýtir hesa slóð at miða seg eftir.
Um náttina kann skavan og krutlan á loftinum og millum skins og hold stava frá rottum, men oftast er tað bara tað rottan leggur eftir sær sum sæst – serliga trekkurin.
Fráboðan
Mest umráðandi í stríðnum móti rottu, eru tær fráboðanir, ið kommunan fær frá borgarunum.
Tí er umráðandi, at tann ið sær rottu ella farvegin eftir rottu, beinanvegin vendir sær til Eysturkommunu. Skal rottutýningin eydnast til fulnar, eigur fólk við kunnleika at skipa fyri.
Um tú hevur trupulleikar av rottum ella hevur sæð rottu, skalt tú venda tær til Eysturkommunu á 730000 ella eystur@eystur.fo.
Kommunali rottutýnarin setir seg síðan í samband við teg um vitjan.


text:
Páll á reynatúgvu vil hava at vita frá Bjørn Kalsø, landsstýrismanni, hvat hann ætlar at gera við lítlu undirtøkuna á skiparaútbúgvingini. Spurningurin er settur sum ein § 52a spurningur, og skal svarast skrivliga
Fyrispurningur eftir Tingskipanini § 52a.
Fyrispurningur um ov lítla luttøku á Skiparaútbúgvingini, settur Bjørn Kalsø, landsstýrismanni(at svara skrivliga eftir TS § 52a)
1. Hvat ætlar landsstýrismaðurin at gera við lítlu undirtøkuna á skiparaútbúgvingini?
2. Er møguleiki fyri at broyta kravið um siglingstíð, so fleiri næmingar sleppa á skiparaskúla?
3. Í hvønn mun ávirkar tað Vinnuháskúlan, at eingin skiparaflokkur verður eftir nýggjár?
Viðmerkingar
Tað frættist í miðlunum, at tilgongdin av næmingum til skipara er ógvuliga lítil, og at vandi er fyri, at eingin skiparaflokkur verður á Vinnuháskúlanum eftir nýggjár.
Hjá eini siglandi tjóð er hettar einki minni enn álvarsligt. Sum skilst, eru herdu krøvini til siglingstíð ein av orsøkunum til lága talið av umsóknum. Av tí at málið hevur skund verður heitt á landsstýrismannin at svara skjótast gjørligt.
Á Løgtingi, 16. desember 2014
Páll á Reynatúgvu


text:
Vísindavøkan á ferð í Vinnuhúsinum2. oktober 2017 Almenn tíðindi
Heildarætlanin setast í verk 27. september 2017 Ferðavinna
Hesi kappast um FM fyri handverkslærlingar25. september 2017 Handverk og ídnaður
Heimleiðistiltak í Vinnuhúsinum í dag25. september 2017 Oljuvinna
KT-felagið setir sjóneykuna á persónsdatalógina25. september 2017 KT- og Samskifti
Semja undirskrivað millum Føroya Arbeiðsgevarafelag og Føroysk Miðlafólk25. september 2017 Arbeiðsmarknaður
Myndir frá Vinnudegnum 201718. september 2017 Almenn tíðindi
Heimleiðistiltak: Samspæl millum praktiska vitan og bókliga vitan í føroysku fiskivinnuteyggjuni18. september 2017 Almenn tíðindi
Heimleiðistiltak: Oljuríkt móðurgrýti eystanfyri Føroyar18. september 2017 Oljuvinna
Røðan hjá formanninum í Føroya Arbeiðsgevarafelag á Vinnudegnum 201718. september 2017 Almenn tíðindi
Smyril Line er Ársins Virki 201715. september 2017 Almenn tíðindi
Hiking er Ársins Átak 201715. september 2017 Almenn tíðindi
Góð undirtøka fyri Vinnudegnum 201714. september 2017 Almenn tíðindi
Seinasta freist at melda til Vinnudagin er í morgin12. september 2017 Almenn tíðindi
Ársins Virki og Ársins Átak valt aftur í ár11. september 2017 Almenn tíðindi
Nú verður FM fyri handverkslærlingar11. september 2017 Handverk og ídnaður
Graham Stewart á Vinnudegnum: “Vøkstur í ringum og góðum tíðum”8. september 2017 Almenn tíðindi
Tommy Ahlers á Vinnudegnum: “Just do it”6. september 2017 Almenn tíðindi
2/3 av plássunum til Vinnudagin 2017 longu farin4. september 2017 Almenn tíðindi
Walter Qvam á Vinnudegnum: Hvussu fer talgilda samfelagið at ávirka leiðreglurnar í vinnuni?4. september 2017 Almenn tíðindi
Norskum fyritøkum fer at tørva handverkarar og teknikarar komandi 5 árini4. september 2017 Arbeiðsmarknaður
Nýggj forkvinna í Oljuvinnufelagnum4. september 2017 Oljuvinna
Nú kunnu øll melda til Vinnudagin 201728. august 2017 Almenn tíðindi
Búskaparráðið leggur fram heystfrágreiðing sína hósdagin28. august 2017 Almenn tíðindi
Fyrsta skeiðið í nýggju bygningskunngerðini BK1728. august 2017 Ráðgevaravinna
Emblu-virðislønir til Føroya28. august 2017 Almenn tíðindi
NATA lýsir eftir umsóknum21. august 2017 Almenn tíðindi
FRI og Danske Ark á vitjan hjá Ráðgevarafelagnum21. august 2017 Ráðgevaravinna
Búskaparráðið leggur fram heystfrágreiðing sína í Vinnuhúsinum21. august 2017 Almenn tíðindi
Spennandi frágreiðing løgd fram á Vinnudegnum 201714. august 2017 Almenn tíðindi
Eftirspurningurin eftir aldum laksi økist uttanfyri ES14. august 2017 Havbúnaður
Spennandi fyrilestrar á Vinnudegnum 20177. august 2017 Almenn tíðindi
Skeið í Commissioning og tí feilfríu avhendanini7. august 2017 Ráðgevaravinna
Skeið í nýggjum byggireglum7. august 2017 Ráðgevaravinna
Tíðindasteðgur til 7. august3. juli 2017 Almenn tíðindi
Tummas Hanus Dam heldur fram sum formaður3. juli 2017 Handilsvinna
Tá ungir feriuavloysarar verða settir í starv3. juli 2017 Almenn tíðindi
Tilfeingisgjaldið frá fiskivinnuni eigur at fara í Búskapargrunn26. juni 2017 Áskoðan
Botnfiskastovnarnir mugu fáast aftur á beint26. juni 2017 Áskoðan
Set X í kalendarin 15. september 26. juni 2017 Almenn tíðindi
Aðalfundur í Oljuvinnufelagnum26. juni 2017 Oljuvinna
Russisk sendinevnd á vitjan í Vinnuhúsinum20. juni 2017 Almenn tíðindi
Kunningarfundur um vinnu ph.d verkætlanir og stuðul19. juni 2017 Almenn tíðindi
Nýggjur formaður í Ferðavinnufelagnum12. juni 2017 Ferðavinna
Mentorurin og eg12. juni 2017 Almenn tíðindi
Føroya Arbeiðsgevarafelag og YTF hava undirskrivað nýggjan sáttmála fyri Elektron6. juni 2017 Arbeiðsmarknaður
Selmar Nielsen afturvaldur sum formaður í Ráðgevarafelagnum6. juni 2017 Almenn tíðindi
Bogi Jacobsen nýggjur formaður29. mai 2017 Almenn tíðindi
Arbeiðsgevarafelagið hjá Fíggjarstovnum havt aðalfund29. mai 2017 Almenn tíðindi
Nýggjur lýsingafilmur um Føroyar sum sjóvinnutjóð 29. mai 2017 Oljuvinna


text:
Sjódreygil (sjódreygur) sæst eftir sólsetur standa á útskerjum ; tá ið menn fara til útróðrar, rópar hann til teirra og biður teir lova sær í bátin; teir hava stundum tikið hann inn og sett hann á bekk at rógva við hinum monnunum; meðan hádimmið er, rør hann minst móti tveimum; so sterkur er hann. Hann kann væl at leggja mið, um ikki er ljóst at tekkja ýtini. Men tá ið líður móti degi, minkar hann, og tá ið sól rísur upp úr havi, veðrast hann burtur í einki.
Teir hava rist kross fyri hann, men alt sum meir og meir hevur roðað fyri sól í eystri, hevur hann eymari biðið fyri sær og bønað menninar at sleppa sær burtur. Eina ferðina vildu teir ikki sleppa honum, men tá ið sól var upp komin, hvarv hann, og tá lá breiðageislin eftir á bekkinum, tí sjódreygilin sigist at hava skapað breiðageislan av fólki upp á seg, og tí liggur breiðageislin eftir, um dreygurin sjálvur hvørvur.
Tílíkar hvørvisjónir eru við honum: tykist hann stundum líkjast manni, stundum hundi; hann er morreyður at liti; hann tútar og ýlir, so tað má hoyrast langan veg: eldur fýkur úr honum, tá ið hann er staddur á landi; hann hevur ikki meir enn ein fót (ella sporl), men kann hoppa langt á honum; sporini hava sæst eftir honum á kavanum. Tá ið hann møtir manni á landi, roynir hann at ota hann út á sjógv.
V.U. Hammershaimb: ”Færøsk Anthologi I”, 1891


text:
VEL ÍMILLUM SJEY YMISKAR DYGGAR OG HALDGÓÐAR KALENDARAR
SNIÐ 1
12 mánaðir / Stødd: 1500 x 750 mm
Ein einfaldur kalendari við yvirliti yvir dagar, vikur og mánað
SNIÐ 2
12 mánaðir + skriviteig / Stødd: 1500 x 1000 mm
Skriviteigurin undir kalendaranum er hentur, tá ið okkurt fyrifallandi
arbeiði stingur seg upp, ella tá ið eitthvørt tiltak stendur fyri durum.
arbeiði stingur seg upp, ella tá ið eitthvørt tiltak stendur fyri durum.
SNIÐ 3
12 + 6 mánaðir / Stødd: 2050 x 750 mm
12 mánaðir eru ikki nóg nógvir? So fært tú lættliga seks mánaðar afturat.
SNIÐ 4
12 mánaðir / Stødd: 2050 x 750 mm
Ein stórur og einfaldur kalendari við yvirliti yvir dagar, vikur og mánaðir.
SNIÐ 5
12 mánaðir + skriviteig / Stødd: 2050 x 750 mm
Hendan talvan egnar seg væl til at skriva lítil upprit ella kunngerðir á.
SNIÐ 6
12 + 6 mánaðir + skriviteig / Stødd: 3050 x 750 mm
Við hesum kalendaranum fært tú bæði seks mánaðar afturat og eina talvu til stikkorð og viðmerkingar.
SNIÐ 7
12 mánaðir + skriviteig / Stødd: 3050 x 750 mm
Við hesi stóru talvuni kanst tú endurgeva orðaskiftir, úrslit, samtykkir o.tíl. frá fundi ella undirvísing.


text:
Tvær úr B68 á U17
Í døgunum 5. til 13. apríl fer føroyska U17-landsliðið við gentum til Bulgaria, har tær skulu taka lut í UEFA Menningarkapping. Umframt Føroyar og vertslandið, vera Estland og Serbia eisini við í kappingini. Úr B68 er tveir leikarar úttiknir og tær eru Eyðgerð Mikkelsen, sum er málverji og Rúna Olsen.
- Eg kenni ikki so nógv til hini londini. Tó siga mínar royndir, at vit eru á umleið sama støði sum Estland, sigur Jan Mølvad Lursen, landsliðsvenjari við heimasíðuna hjá FSF, og leggur afturat, at hetta verður fyrstu ferð, at fleiri av gentunum skulu spæla á heilum vølli, og at tað eisini verður ein avbjóðing.
Her frá ynskja vit Eyðgerð og Rúnu hjartaliga til lukku við úttøkuni, og góða eydnu í kappingini.
Koyr á B68
(Kelda: FSF)


text:
Jonleif aftur í reyðum
Jonleif Højgaard verður nú aftur at síggja í reyða búnanum, eftir 3 ár í Nsí, har hann spældi 73 dystir og fekk 6 mál.
Hann hevur spælt mest sum vongur gjøgnum árini, men hann kann eisini spæla sum áleypari, sum vit sóðu í kappingarárinum 2013, har hann fekk 24 mál.
28 ára gamli Toftamaðurin er ikki ókendur í felganum. Hann hevur 212 skrásettar dystir fyri B68 og 61 mál.
Jonleif hevur skriva sáttmála, ið er galdandi fyri komandi kappingarár, og vit vilja ynskja honum hjartaliga vælafturkomnan, og beystu eydnu í komandi kappingarárið.
Koyr á B68!